title: Deċiżjoni tal-Kunsill (PESK) 2016/280 tal-25 ta' Frar 2016 li temenda d-Deċiżjoni 2012/642/PESK dwar miżuri restrittivi kontra l-Belarussja

text:
               27.2.2016

               MT

               Il-Ġurnal Uffiċjali tal-Unjoni Ewropea

               L 52/30

         DEĊIŻJONI TAL-KUNSILL (PESK) 2016/280
   tal-25 ta' Frar 2016
   li temenda d-Deċiżjoni 2012/642/PESK dwar miżuri restrittivi kontra l-Belarussja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fil-15 ta' Ottubru 2012, il-Kunsill adotta d-Deċiżjoni 2012/642/PESK (1).

               (2)

               Abbażi ta' rieżami tad-Deċiżjoni 2012/642/PESK, il-miżuri restrittivi kontra l-Belarussja għandhom jiġu estiżi sat-28 ta' Frar 2017.

               (3)

               L-applikazzjoni tal-projbizzjoni fuq l-ivvjaġġar u l-iffriżar tal-assi għandha tinżamm fir-rigward ta' erba' persuni elenkati fl-Anness I għad-Deċiżjoni 2012/642/PESK.

               (4)

               Id-Deċiżjoni 2012/642/PESK għandha għalhekk tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2012/642/PESK hija b'dan emendata kif ġej:

               (1)

               fid-Deċiżjoni kollha, it-terminu “Anness I” huwa sostitwit bit-terminu “Anness”;

               (2)

               fl-Artikolu 6, il-paragrafu 1 huwa sostitwit b'dan li ġej:
               “1.   Il-Kunsill, filwaqt li jaġixxi fuq proposta minn Stat Membru jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jadotta emendi għal-lista li tinsab fl-Anness skont kif ikun meħtieġ mill-iżviluppi politiċi fil-Bjelorussja.”;

               (3)

               L-Artikolu 8 huwa sostitwit b'dan li ġej:
               “Artikolu 8
               1.   Din id-Deċiżjoni għandha tapplika sat-28 ta' Frar 2017.
               2.   Din id-Deċiżjoni għandha tinżamm taħt rieżami kostanti u għandha tiġġedded, jew tiġi emendata kif meħtieġ, jekk il-Kunsill iqis li l-objettivi tagħha ma ntlaħqux.”;

               (4)

               l-Anness I huwa sostitwit bit-test li jinsab fl-Anness għal din id-Deċiżjoni;

               (5)

               l-Anness II huwa mħassar.

         Artikolu 2
   Din id-Deċiżjoni tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, il-25 ta' Frar 2016.

            Għall-Kunsill

            Il-President

         K.H.D.M. DIJKHOFF

      (1)  Deċiżjoni tal-Kunsill 2012/642/PESK tal-15 ta' Ottubru 2012 dwar miżuri restrittivi kontra l-Bjelorussja (ĠU L 285, 17.10.2012, p. 1).

      ANNESS

            “ANNESS
            Persuni msemmijin fl-Artikolu 3(1) u fl-Artikolu 4(1)

                        Ismijiet
                        Traskrizzjoni ta' ortografija Bjelorussa
                        Traskrizzjoni ta' ortografija Russa

                        Ismijiet
                        (ortografija Bjelorussa)

                        Ismijiet
                        (ortografija Russa)

                        Informazzjoni ta' identifikazzjoni

                        Raġunijiet għall-elenkar

                        1.

                        Navumau, Uladzimir Uladzimiravich
                        Naumov, Vladimir Vladimirovich

                        НАВУМАЎ, Уладзiмiр Уладзiмiравiч

                        НАУМОВ, Владимир Владимирович

                        Data tat-twelid: 7.2.1956,
                        Post tat-twelid: Smolensk (Russja)

                        Naqas milli jieħu azzjoni biex jinvestiga l-każ tal-għajbien mhux solvut ta' Yuri Zakharenko, Viktor Gonchar, Anatoly Krasovski u Dmitri Zavadski fil-Bjelorussja fl-1999 u fl-2000. Eks Ministru tal-Intern u wkoll eks-Kap tas-Servizz tas-Sigurtà tal-President. Bħala Ministru tal-Intern huwa kien responsabbli għar-repressjoni matul id-dimostrazzjonijiet paċifiċi sakemm irtira fis-6 ta' April 2009 għal raġunijiet ta' saħħa. Ingħata residenza f'Minsk fid-distrett tan-nomenklatura Drozdy mill-Amministrazzjoni Presidenzjali. F'Ottubru 2014 ingħata l-Ordni ‘Għall-Mertu’ grad III mill-President Lukashenka.

                        2.

                        Paulichenka, Dzmitry Valerievich
                        Pavlichenko, Dmitri Valerievich (Pavlichenko, Dmitriy Valeriyevich)

                        ПАЎЛIЧЭНКА, Дзмiтрый Валер'евiч

                        ПАВЛИЧЕНКО, Дмитрий Валериевич

                        Data tat-twelid: 1966
                        Post tat-Twelid: Vitebsk

                                    Indirizz: Белорусская ассоциация ветеранов спецподразделений войск МВД ‘Честь’

                                    220028, Минск Маяковского, 111

                        Persuna ċentrali fl-għajbien mhux solvut ta' Yuri Zakharenko, Viktor Gonchar, Anatoly Krasovski u Dmitri Zavadski fil-Bjelorussja fl-1999 u fl-2000. Kien Kap tal-Grupp ta' Reazzjoni Speċjali fil-Ministeru tal-Intern (SOBR).
                        Negozjant, Kap tal-‘Unur’, l-Assoċjazzjoni tal-Ministeru tal-Intern tal-veterani minn forzi speċjali tal-Ministeru tal-Intern.

                        3.

                        Sheiman, Viktar Uladzimiravich (Sheyman, Viktar Uladzimiravich)
                        Sheiman, Viktor Vladimirovich (Sheyman, Viktor Vladimirovich)

                        ШЭЙМАН, Biктap Уладзiмiравiч

                        ШЕЙМАН, Виктор Владимирович

                        Data tat-twelid: 26.5.1958,
                        Post tat-Twelid: Hrodna region
                        Indirizz:

                                    Управлениe

                                    Делами Президента

                                    ул. К.Маркса, 38

                                    220016, г. Минск

                        Kap tad-Dipartiment ta' Ġestjoni tal-Amministrazzjoni tal-President. Responsabbli għall-għajbien mhux solvut ta' Yuri Zakharenko, Viktor Gonchar, Anatoly Krasovski u Dmitri Zavadski fil-Bjelorussja fl-1999 u l-2000. Kien Segretarju tal-Kunsill tas-Sigurtà. Sheiman għadu Assistent Speċjali tal-President.

                        4.

                        Sivakau, Iury Leanidavich (Sivakau, Yury Leanidavich)
                        Sivakov, Iury (Yurij, Yuri) Leonidovich

                        СIВАКАЎ, Юрый Леанiдавiч

                        СИВАКОВ, Юрий Леонидович

                        Data tat-twelid: 5.8.1946
                        Post tat-Twelid: Onory, Reġjun ta' Sakhalin
                        Indirizz:

                                    Белорусская ассоциация ветеранов спецподразделений войск МВД ‘Честь’

                                    220028, Минск Маяковского, 111

                        Organizza l-għajbien mhux solvut ta' Yuri Zakharenko, Viktor Gonchar, Anatoly Krasovski u Dmitri Zavadski fil-Bjelorussja fl-1999 u l-2000. Eks-Ministru għat-Turiżmu u l-Isport, eks-Ministru għall-Intern u eks-Viċi Kap tal-Amministrazzjoni Presidenzjali.”


title: 2011/865/UE: Deċiżjoni tal-Kunsill tad- 19 ta’ Diċembru 2011 li taħtar membru tal-Kumitat Xjentifiku u Tekniku

text:
               22.12.2011

               MT

               Il-Ġurnal Uffiċjali tal-Unjoni Ewropea

               L 341/53

         DEĊIŻJONI TAL-KUNSILL
   tad-19 ta’ Diċembru 2011
   li taħtar membru tal-Kumitat Xjentifiku u Tekniku
   (2011/865/UE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 134 tiegħu,
   Wara li kkunsidra l-opinjoni tal-Kummissjoni Ewropea,
   Billi:

               (1)

               Permezz tad-Deċiżjoni tiegħu tat-22 ta’ Jannar 2008 (1), il-Kunsill ħatar il-membri tal-Kumitat Xjentifiku u Tekniku (“il-Kumitat”) għall-perijodu mit-22 ta’ Jannar 2008 sat-22 ta’ Jannar 2013.

               (2)

               Konsegwentement għall-mewt tas-Sur Juan Antonio RUBIO RODRÍGUEZ, sar vakanti post ta’ membru fil-Kumitat. Għalhekk għandu jiġi maħtur membru ġdid,

         ADOTTA DIN ID-DEĊIŻJONI:
   Artikolu 1
   Is-Sur Cayetano LÓPEZ huwa b’dan maħtur membru tal-Kumitat Xjentifiku u Tekniku biex jieħu post is-Sur Juan Antonio RUBIO RODRIGUEZ għall-bqija tal-mandat tiegħu, li jibqa’ għaddej sat-22 ta’ Jannar 2013.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, id-19 ta’ Diċembru 2011.

            Għall-Kunsill

            Il-President

         M. KOROLEC

      (1)  ĠU C 21, 26.1.2008, p. 2.


title: Deċiżjoni tal-Kummissjoni tat-3 ta’ Novembru 2015 li tistabbilixxi l-pożizzjoni li għandha tittieħed f’isem l-Unjoni Ewropea fil-Kunsill ta’ Stabbilizzazzjoni u ta’ Assoċjazzjoni stabbilit mill-Ftehim ta’ Stabbilizzazzjoni u ta’ Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u l-Bosnja-Ħerzegovina, min-naħa l-oħra, fir-rigward tad-Deċiżjoni tal-Kunsill Stabilizzazzjoni u Assoċjazzjoni li tadotta r-regoli ta’ proċedura tiegħu

text:
               19.11.2015

               MT

               Il-Ġurnal Uffiċjali tal-Unjoni Ewropea

               C 385/3

         DEĊIŻJONI TAL-KUMMISSJONI
   tat-3 ta’ Novembru 2015
   li tistabbilixxi l-pożizzjoni li għandha tittieħed f’isem l-Unjoni Ewropea fil-Kunsill ta’ Stabbilizzazzjoni u ta’ Assoċjazzjoni stabbilit mill-Ftehim ta’ Stabbilizzazzjoni u ta’ Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u l-Bosnja-Ħerzegovina, min-naħa l-oħra, fir-rigward tad-Deċiżjoni tal-Kunsill Stabilizzazzjoni u Assoċjazzjoni li tadotta r-regoli ta’ proċedura tiegħu
   (2015/C 385/03)
   IL-KUMMISSJONI EWROPEA,
   Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 101(3) tiegħu,
   Billi:

               (1)

               L-Artikolu 115 tal-Ftehim ta’ Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa waħda, u l-Bosnja-Ħerzegovina, min-naħa l-oħra (“il-Ftehim”) joħloq Kunsill ta’ Stabilizzazzjoni u Assoċjazzjoni.

               (2)

               L-Artikolu 116 tal-Ftehim jistipula li l-Kunsill ta’ Stabbilizzazzjoni u Assoċjazzjoni jadotta r-regoli ta’ proċedura tiegħu.

               (3)

               L-Artikolu 118 tal-Ftehim jistipula li l-Kunsill ta’ Stabbilizzazzjoni u Assoċjazzjoni jkun megħjun minn Kumitat ta’ Stabbilizzazzjoni u Assoċjazzjoni (“il-Kumitat”).

               (4)

               L-Artikolu 118 tal-Ftehim jipprovdi wkoll li l-Kunsill ta’ Stabbilizzazzjoni u Assoċjazzjoni, fir-regoli tiegħu, jiddetermina d-doveri tal-Kumitat u li l-Kunsill ta’ Stabbilizzazzjoni u Assoċjazzjoni jista’ jiddelega xi poteri minn tiegħu lill-Kumitat.

               (5)

               L-Artikolu 120 tal-Ftehim jistipula li l-Kunsill ta’ Stabbilizzazzjoni u ta’ Assoċjazzjoni jista’ jiddeċiedi li jwaqqaf xi kumitati jew korpi speċjali oħra li jistgħu jassistuh fit-twettiq tad-dmirijietu; Dan jipprevedi wkoll li l-Kunsill ta’ Stabbilizzazzjoni u Assoċjazzjoni, fir-regoli ta’ proċedura tiegħu, jiddetermina l-konfigurazzjoni u d-dmirijiet ta’ tali kumitati u korpi, u kif jiffunzjonaw,

         IDDEĊIEDA KIF ĠEJ:
   Artikolu Uniku
   Il-pożizzjoni li għandha tiġi adottata f’isem il-Komunità Ewropea tal-Enerġija Atomika, fi ħdan il-Kunsill ta’ Stabbilizzazzjoni u Assoċjazzjoni stabbilit mill-Artikolu 115 tal-Ftehim fir-rigward tad-Deċiżjoni ta’ dan il-Kunsill ta’ Stabbilizzazzjoni u Assoċjazzjoni li tadotta r-regoli ta’ proċedura tiegħu għandha tkun ibbażata fuq l-abbozz tad-Deċiżjoni tal-Kunsill ta’ Stabbilizzazzjoni u Assoċjazzjoni, annessa mad-Deċiżjoni tal-Kunsill (UE) 2015/1900 tal-5 ta’ Ottubru 2015 (1) li tistabbilixxi l-pożizzjoni li għandha tittieħed f’isem l-Unjoni Ewropea fil-Kunsill ta’ Stabbilizzazzjoni u Assoċjazzjoni stabbilit mill-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Bożnja u Ħerzegovina, min-naħa l-oħra, dwar Deċiżjoni tal-Kunsill ta’ Stabbilizzazzjoni u Assoċjazzjoni li tadotta r-Regoli ta’ Proċedura tiegħu, kif annessa ma’ din id-Deċiżjoni.
   Emendi żgħar għal dawn l-abbozzi ta’ Deċiżjonijiet jistgħu jiġu aċċettati mingħajr deċiżjoni ulterjuri tal-Kummissjoni.

      Magħmul fi Brussell, it-3 ta’ Novembru 2015.

            Għall-Kummissjoni

         Johannes HAHN

            Membru tal-Kummissjoni

      (1)  ĠU L 277, 22.10.2015, p. 17.

      ID-DEĊIŻJONI Nru 1 TAL-KUNSILL TA’ STABBILIZZAZZJONI U ASSOĊJAZZJONI BEJN L-UE U L-BOSNJA-ĦERZEGOVINA
      ta’ [data]
      li taddotta r-regoli ta’ proċedura tiegħu
      IL-KUNSILL TA’ STABBILIZZAZZJONI U ASSOĊJAZZJONI,
      Wara li kkunsidra l-Ftehim ta’ Stabbilizzazzjoni u Assoċjazzjoni bejn l-Komunitajiet Ewropej u l-Istati Membri tagħhom minn naħa u l-Bosnja-Ħerzegovina min-naħa l-oħra (“il-Ftehim”, u b’mod partikolari l-Artikolu 115, 116, 118 u 120 tiegħu,
      Billi l-Ftehim daħal fis-seħħ nhar l-1 ta’ Ġunju 2015,
      ADOTTA DIN ID-DEĊIŻJONI:
      Artikolu 1
      Presidenza
      Il-Partijiet iżommu l-Presidenza tal-Kunsill ta’ Assoċjazzjoni u Stabbilizzazzjoni, b’mod alternat, għal perjodu ta’ 12-il xahar. L-ewwel perjodu jibda fid-data tal-ewwel laqgħa tal-Kunsill ta’ Stabbilizzazzjoni u Assoċjazzjoni u jintemm fil-31 ta’ Diċembru tal-istess sena.
      Artikolu 2
      Laqgħat
      Il-Kunsill ta’ Stabbilizzazzjoni u Assoċjazzjoni jiltaqa’ darba fis-sena f’livell ministerjali. Sessjonijiet speċjali tal-Kunsill ta’ Stabbilizzazzjoni u Assoċjazzjoni jistgħu jsiru bit-talba ta’ waħda mill-Partijiet, jekk il-Partijiet jaqblu li jsir hekk. Sakemm ma jsirx ftehim mod ieħor mill-Partijiet, kull sessjoni tal-Kunsill ta’ Stabbilizzazzjoni u Assoċjazzjoni ssir fil-post fejn is-soltu jsiru l-laqgħat tal-Kunsill tal-Unjoni Ewropea fid-data li jaqblu dwarha ż-żewġ Partijiet. Il-laqgħat tal-Kunsill ta’ Stabbilizzazzjoni u Assoċjazzjoni jissejħu b’mod konġunt mis-Segretarji tal-Kunsill ta’ Stabbilizzazzjoni u Assoċjazzjoni bi qbil mal-President.
      Artikolu 3
      Rappreżentanza
      Il-membri tal-Kunsill ta’ Stabbilizzazzjoni u Assoċjazzjoni jistgħu jiġu rrappreżentati f’każ li ma jkunux jistgħu jattendu. Jekk membru jixtieq li jiġi rrappreżentat b’dan il-mod, jeħtieġlu jinnotifika lill-President dwar l-isem tar-rappreżentant tiegħu qabel il-laqgħa li fiha se jiġi rrappreżentat b’dan il-mod. Ir-rappreżentant ta’ membru tal-Kunsill ta’ Stabbilizzazzjoni u Assoċjazzjoni jeżerċita d-drittijiet kollha ta’ dak il-membru.
      Artikolu 4
      Delegazzjonijiet
      Il-membri tal-Kunsill ta’ Stabbilizzazzjoni u Assoċjazzjoni jistgħu jattendu fil-kumpanija ta’ uffiċjali. Qabel kull laqgħa, il-President ikun infurmat dwar il-konfigurazzjoni tad-delegazzjoni prevista għal kull Parti. Rappreżentant tal-Bank Ewropew tal-Investiment jattendi l-laqgħat tal-Kunsill ta’ Stabbilizzazzjoni u Assoċjazzjoni bħala osservatur, meta fl-aġenda jidhru ħwejjeġ li jirrigwardaw lill-Bank. Il-Kunsill ta’ Stabbilizzazzjoni u Assoċjazzjoni jista’ jistieden persuni li mhumiex membri sabiex jattendu l-laqgħat tiegħu biex jipprovdu informazzjoni fuq suġġetti partikolari.
      Artikolu 5
      Segretarjat
      Uffiċjal tas-Segretarjat Ġenerali tal-Kunsill tal-Unjoni Ewropea u uffiċjal tal-Missjoni tal-Bosnja-Ħerzegovina għall-Unjoni Ewropea flimkien iservu bħala Segretarji b’mod konġunt tal-Kunsill ta’ Stabbilizzazzjoni u Assoċjazzjoni.
      Artikolu 6
      Korrispondenza
      Il-korrispondenza indirizzata lill-Kunsill ta’ Stabbilizzazzjoni u Assoċjazzjoni tintbagħat lill-President tal-Kunsill ta’ Stabbilizzazzjoni u Assoċjazzjoni fl-indirizz tas-Segretarjat Ġenerali tal-Kunsill tal-Unjoni Ewropea.
      Iż-żewġ Segretarji jiżguraw li l-korrispondenza tiġi mgħoddija lill-President tal-Kunsill ta’ Stabbilizzazzjoni u Assoċjazzjoni u, fejn xieraq, tkun imqassma lil membri l-oħra tal-Kunsill ta’ Stabbilizzazzjoni u Assoċjazzjoni. Il-korrispondenza li titqassam tintbagħat lis-Segretarjat Ġenerali tal-Kummissjoni, is-Servizz Ewropew għall-Azzjoni Esterna, ir-Rappreżentanti Permanenti tal-Istati Membri u lill-Missjoni tal-Bosnja-Ħerzegovina għall-Unjoni Ewropea.
      Il-komunikazzjonijiet mill-President tal-Kunsill ta’ Stabbilizzazzjoni u Assoċjazzjoni jintbagħtu miż-żewġ Segretarji lid-destinatarji u jitqassmu, fejn xieraq, lill-membri l-oħra tal-Kunsill ta’ Stabbilizzazzjoni u Assoċjazzjoni msemmija fit-tieni paragrafu.
      Artikolu 7
      Pubbliċità
      Sakemm ma jkunx deċiż mod ieħor, il-laqgħat tal-Kunsill ta’ Stabbilizzazzjoni u Assoċjazzjoni ma jkunux pubbliċi.
      Artikolu 8
      Aġendi għal-laqgħat
      1.   Il-President, għal kull laqgħa jfassal aġenda proviżorja. Din tiġi mgħoddija mis-Segretarji tal-Kunsill ta’ Stabbilizzazzjoni u Assoċjazzjoni lid-destinatarji msemmija fl-Artikolu 6 mhux aktar tard minn 15-il jum tax-xogħol qabel il-bidu tal-laqgħa. L-aġenda proviżorja tinkludi l-punti li fuqhom il-President ikun irċieva talba sabiex dawn jiżdiedu fl-aġenda mhux aktar tard minn 21 jum tax-xogħol qabel tinbeda l-laqgħa, għalkemm l-ebda punt ma jitniżżel fl-aġenda proviżorja sakemm ma tkunx intbagħtet id-dokumentazzjoni ta’ sostenn lis-Segretarji mhux aktar tard mid-data li fiha tintbagħat l-aġenda. L-aġenda tiġi adottata mill-Kunsill ta’ Stabbilizzazzjoni u Assoċjazzjoni fil-bidu ta’ kull laqgħa. Punt apparti dawk li jidhru fl-aġenda proviżorja jista’ jitqiegħed fuq l-aġenda jekk iż-żewġ Partijiet jaqblu li jsir hekk.
      2.   Il-President jista’, bi ftehim maż-żewġ Partijiet, iqassar l-iskadenzi stipulati fil-paragrafu 1 sabiex jitqiesu l-ħtiġijiet ta’ każ partikolari.
      Artikolu 9
      Minuti
      L-abbozz tal-minuti ta’ kull laqgħa jitħejja miż-żewġ Segretarji. Il-minuti, bħala regola ġenerali, jindikaw fir-rigward ta’ kull punt fl-aġenda:

                  —

                  id-dokumentazzjoni ppreżentata lill-Kunsill ta’ Stabbilizzazzjoni u Assoċjazzjoni,

                  —

                  id-dikjarazzjonijiet li membru tal-Kunsill ta’ Stabbilizzazzjoni u Assoċjazzjoni jkun talab li jiddaħħlu,

                  —

                  id-deċiżjonijiet meħuda u r-rakkomandazzjonijiet magħmula, id-dikjarazzjonijiet li kien hemm qbil dwarhom u l-konklużjonijiet adottati.

            L-abbozz tal-minuti jiġi ppreżentat lill-Kunsill ta’ Stabbilizzazzjoni u Assoċjazzjoni għall-approvazzjoni. Meta approvati, il-minuti jiġu ffirmati mill-President u ż-żewġ Segretarji. Il-minuti jiġu ffajljati fl-arkivji tas-Segretarjat Ġenerali tal-Kunsill tal-Unjoni Ewropea, li jservi ta’ depożitarju tad-dokumenti tal-Assoċjazzjoni. Kopja ċċertifikata tiġi mgħoddija lil kull wieħed mid-destinatarji msemmija fl-Artikolu 6.
      Artikolu 10
      Deċiżjonijiet u rakkomandazzjonijiet
      1.   Il-Kunsill ta’ Stabbilizzazzjoni u Assoċjazzjoni jieħu d-deċiżjonijiet tiegħu u jagħmel ir-rakkomandazzjonijiet bi qbil bejn il-Partijiet. Il-Kunsill ta’ Stabbilizzazzjoni u Assoċjazzjoni jista’ jieħu deċiżjonijiet jew jagħmel rakkomandazzjonijiet bi proċedura bil-miktub jekk iż-żewġ Partijiet jaqblu li jsir hekk.
      2.   Id-deċiżjonijiet u r-rakkomandazzjonijiet tal-Kunsill ta’ Stabbilizzazzjoni u Assoċjazzjoni, skont l-Artikolu 117 tal-Ftehim, rispettivament jingħataw it-titoli “Deċiżjoni” u “Rakkomandazzjoni” segwiti b’numru ta’ serje, bid-data ta’ meta ġew addottati u b’deskrizzjoni tas-suġġett tagħhom. Id-deċiżjonijiet u r-rakkomandazzjonijiet tal-Kunsill ta’ Stabbilizzazzjoni u Assoċjazzjoni jiġu ffirmati mill-President u awtentikati miż-żewġ Segretarji. Id-deċiżjonijiet u r-rakkomandazzjonijiet jiġu mgħoddija lil kull wieħed mid-destinatarji msemmija fl-Artikolu 6. Kull Parti tista’ tiddeċiedi fuq il-pubblikazzjoni ta’ deċiżjonijiet u rakkomandazzjonijiet tal-Kunsill ta’ Stabbilizzazzjoni u Assoċjazzjoni fil-pubblikazzjoni uffiċjali rispettiva tagħha.
      Artikolu 11
      Lingwi
      Il-lingwi uffiċjali tal-Kunsill ta’ Stabbilizzazzjoni u Assoċjazzjoni jkunu l-lingwi uffiċjali taż-żewġ Partijiet. Sakemm ma jiġix deċiż mod ieħor, il-Kunsill ta’ Stabbilizzazzjoni u Assoċjazzjoni jsejjes id-deliberazzjonijiet tiegħu fuq dokumentazzjoni mfassla f’dawn il-lingwi.
      Artikolu 12
      Spejjeż
      Kemm l-Unjoni Ewropea kif ukoll il-Bosnja-Ħerzegovina, kull wieħed iħallas għall-ispejjeż li jagħmel biex jipparteċipa fil-laqgħat tal-Kunsill ta’ Stabbilizzazzjoni u Assoċjazzjoni, kemm fir-rigward tal-persunal, tal-spejjeż ta’ vjaġġar u ta’ sussistenza, kif ukoll tal-ispejjeż ta’ posta u ta’ telekomunikazzjoni. In-nefqa li għandha x’taqsam mas-servizzi ta’ interpretar fil-laqgħat, traduzzjoni u riproduzzjoni tad-dokumenti titħallas mill- mill-Parti li tkun qed tospita l-laqgħat.
      Artikolu 13
      Kumitat ta’ Stabbilizzazzjoni u Assoċjazzjoni
      1.   B’dan ġie stabbilit Kumitat ta’ Stabbilizzazzjoni u Assoċjazzjoni (“il-Kumitat”) biex jgħin lill-Kunsill ta’ Stabbilizzazzjoni u Assoċjazzjoni fil-qadi ta’ dmirijietu. Huwa jkun iffurmat minn rappreżentanti tal-Kunsill tal-Unjoni Ewropea u rappreżentanti tal-Kummissjoni Ewropea, min-naħa, u rappreżentanti tal-Kunsill tal-Ministri tal-Bosnja-Ħerzegovina, min-naħa l-oħra, normalment fil-livell ta’ impjegati tas-servizz pubbliku f’kariga għolja.
      2.   Il-Kumitat iħejji l-laqgħat u d-deliberazzjonijiet tal-Kunsill ta’ Stabbilizzazzjoni u Assoċjazzjoni, jimplimenta d-deċiżjonijiet tal-Kunsill ta’ Stabbilizzazzjoni u Assoċjazzjoni fejn meħtieġ u, inġenerali, jiżgura l-kontinwità fir-relazzjoni ta’ assoċjazzjoni kif ukoll it-tħaddim xieraq tal-Ftehim. Huwa jqis kull kwistjoni li tiġi referuta lilu mill-Kunsill ta’ Stabbilizzazzjoni u Assoċjazzjoni kif ukoll kull kwistjoni li tista’ tinqala’ fl-andament tat-twettiq ta’ kuljum tal-Ftehim. Huwa jippreżenta proposti jew kull abbozz ta’ deċiżjonijiet jew rakkomandazzjonijiet għall-adozzjoni lill-Kunsill ta’ Stabbilizzazzjoni u Assoċjazzjoni.
      3.   F’każijiet fejn il-Ftehim jirriferi għal obbligu li jikkonsulta jew il-possibilità ta’ konsultazzjoni, din it-tip ta’ konsultazzjoni tista’ ssir fil-Kumitat. Il-konsultazzjoni tista’ tissokta fil-Kunsill ta’ Stabbilizzazzjoni u Assoċjazzjoni jekk iż-żewġ Partijiet jaqblu li jsir hekk.
      4.   Ir-regoli ta’ proċedura tal-Kumitat huma annessi ma’ din id-Deċiżjoni.

         Magħmul fi

               Għall-Kunsill ta’ Stabbilizzazzjoni u Assoċjazzjoni

               Il-President

         ANNESS għad-DEĊIŻJONI Nru 1 TAL-KUNSILL TA’ STABBILIZZAZZJONI U ASSOĊJAZZJONI BEJN L-UE U L-BOSNJA-ĦERZEGOVINA
         ta’ [id-data]
         Regoli ta’ Proċedura tal-Kumitat ta’ Stabbilizzazzjoni u Assoċjazzjoni
         Artikolu 1
         Presidenza
         Il-Partijiet iżommu l-Presidenza tal-Kumitat, b’mod alternat, għal perjodu ta’ 12-il xahar. L-ewwel perjodu jibda fid-data tal-ewwel laqgħa tal-Kunsill u jintemm fil-31 ta’ Diċembru tal-istess sena.
         Artikolu 2
         Laqgħat
         Il-Kumitat jiltaqa’ skont kif jitolbu ċ-ċirkostanzi, bil-ftehim taż-żewġ Partijiet. Kull laqgħa tal-Kumitat issir fi żmien u f’post miftiehma miż-żewġ Partijiet. Il-laqgħat tal-Kumitat jitlaqqgħu mill-President.
         Artikolu 3
         Delegazzjonijiet
         Qabel kull laqgħa, il-President ikun infurmat dwar il-konfigurazzjoni tad-delegazzjoni prevista għal kull Parti.
         Artikolu 4
         Segretarjat
         Uffiċjal tal-Kummissjoni Ewropea flimkien ma’ uffiċjal tal-Bosnja-Ħerzegovina, flimkien iservu bħala Segretarji tal-Kumitat. Il-komunikazzjonijiet kollha lil, u mingħand, il-President tal-Kumitat, previsti f’din id-Deċiżjoni jiġu mgħoddija lis-Segretarji tal-Kumitat, kif ukoll lis-Segretarji u l-President tal-Kunsill ta’ Stabbilizzazzjoni u Assoċjazzjoni.
         Artikolu 5
         Pubbliċità
         Sakemm ma jkunx deċiż mod ieħor, il-laqgħat tal-Kumitat ma jkunux pubbliċi.
         Artikolu 6
         Aġendi għal-laqgħat
         1.   Il-President, għal kull laqgħa jfassal aġenda proviżorja. Din tiġi mgħoddija mis-Segretarji tal-Kumitat lid-destinatarji msemmija fl-Artikolu 4 sa mhux aktar tard minn 30 jum qabel il-bidu tal-laqgħa. L-aġenda proviżorja tinkludi l-punti li fuqhom il-President ikun irċieva talba biex dawn jiżdiedu fl-aġenda mhux aktar tard minn 35 jum qabel tinbeda l-laqgħa, għalkemm l-ebda punt ma jitniżżel fl-aġenda proviżorja sakemm ma tkunx intbagħtet id-dokumentazzjoni ta’ sostenn lis-Segretarji mhux aktar tard mid-data li fiha tintbagħat l-aġenda. Il-Kumitat jista’ jistieden esperti li mhumiex membri biex jattendu l-laqgħat tiegħu biex jipprovdu informazzjoni fuq suġġetti partikolari. Fil-bidu ta’ kull laqgħa, l-aġenda tiġi adottata mill-Kumitat. Punt apparti dawk li jidhru fl-aġenda proviżorja jista’ jitqiegħed fuq l-aġenda jekk iż-żewġ Partijiet jaqblu li jsir hekk.
         2.   Il-President jista’, bi ftehim maż-żewġ Partijiet, iqassar l-iskadenzi stipulati fil-paragrafu 1 sabiex jitqiesu l-ħtiġijiet ta’ każ partikolari.
         Artikolu 7
         Minuti
         Għal kull laqgħa jittieħdu l-minuti, u jkunu msejsa fuq is-sommarju tal-konklużjonijiet mill-President, li l-Kumitat ikun wasal għalihom. Meta jiġu approvati mill-Kumitat, il-minuti jiġu ffirmati mill-President u mis-Segretarji, u jiġu ffajljati miż-żewġ Partijiet. Kopja tal-minuti tiġi mgħoddija lil kull wieħed mid-destinatarji msemmija fl-Artikolu 4.
         Artikolu 8
         Deċiżjonijiet u rakkomandazzjonijiet
         Fil-każijiet speċifiċi fejn il-Kumitat jingħata s-setgħa mill-Kunsill ta’ Stabbilizzazzjoni u Assoċjazzjoni skont l-Artikolu 118 tal-Ftehim biex jieħu deċiżjonijiet jew jagħmel rakkomandazzjonijiet, dawn l-atti jkunu intitolati rispettivament “Deċiżjoni” u “Rakkomandazzjoni”, segwiti b’numru ta’ serje, id-data tal-adozzjoni tagħhom u b’deskrizzjoni tas-suġġett tagħhom. Deċiżjonijiet u rakkomandazzjonijiet isiru bi qbil bejn il-Partijiet. Il-Kumitat jista’ jieħu deċiżjonijiet jew jagħmel rakkomandazzjonijiet bi proċedura bil-miktub jekk iż-żewġ Partijiet jaqblu li jsir hekk. Id-deċiżjonijiet u r-rakkomandazzjonijiet tal-Kumitat jiġu ffirmati mill-President u awtentikati miż-żewġ Segretarji, u jiġu mgħoddija lid-destinatarji msemmija fl-Artikolu 4 ta’ dan l-Anness. Kull Parti tista’ tiddeċiedi fuq il-pubblikazzjoni tad-deċiżjonijiet u r-rakkomandazzjonijiet tal-Kumitat fil-pubblikazzjoni uffiċjali rispettiva tagħha.
         Artikolu 9
         Spejjeż
         Kemm l-Unjoni Ewropea kif ukoll il-Bosnja-Ħerzegovina, kull wieħed iħallas għall-ispejjeż li jagħmel biex jipparteċipa fil-laqgħat tal-Kumitat, kemm fir-rigward tal-persunal, tal-spejjeż ta’ vjaġġar u ta’ sussistenza, kif ukoll tal-ispejjeż ta’ posta u ta’ telekomunikazzjoni. In-nefqa li għandha x’taqsam mal-interpretar fil-laqgħat, it-traduzzjoni u r-riproduzzjoni tad-dokumenti kif ukoll infiq ieħor relatat mal-organizzazzjoni tal-laqgħat jitħallsu mill-Parti li tkun qed tospita l-laqgħat.
         Artikolu 10
         Is-sottokumitati u l-gruppi speċjali
         Il-Kumitat jista’ jistabbilixxi sottokumitati jew gruppi speċjali biex jaħdmu taħt l-awtorità tiegħu. Huma jirrapportaw lill-Kumitat wara kull laqgħa li jagħmlu. Il-Kumitat jista’ jiddeċiedi li jtemm kull sottokumitat jew grupp eżistenti, jistipula jew ibiddel it-termini ta’ referenza tagħhom jew jistabbilixxi sottokumitati jew gruppi oħra biex jgħinuh fil-qadi ta’ dmirijietu. Dawn is-sottokumitati u gruppi ma jkollhom l-ebda setgħa ta’ teħid ta’ deċiżjonijiet.

      ANNESS
      għall-informazzjoni tal-Kummissjoni biss
      ABBOZZ

         ID-DEĊIŻJONI Nru 1/2015 TAL-KUMITAT TA’ STABBILIZZAZZJONI U ASSOĊJAZZJONI UE — BOSNJA-ĦERZEGOVINA
         ta’ […] 2015
         li toħloq sottokumitati u gruppi speċjali
         IL-KUMITAT TA’ STABBILIZZAZZJONI U ASSOĊJAZZJONI,
         Wara li kkunsidra l-Ftehim tal-Istabbilizzazzjoni u l-Assoċjazzjoni bejn l-Komunitajiet Ewropej u l-Istati Membri tagħhom min-naħa u l-Bosnja-Ħerzegovina min-naħa l-oħra, u b’mod partikolari l-Artikolu 119 tiegħu,
         Wara li kkunsidra r-regoli ta’ proċedura tiegħu, u b’mod partikolari l-Artikolu 10 tiegħu,
         ADOTTA DIN ID-DEĊIŻJONI:
         Artikolu Uniku
         Is-sottokumitati u l-gruppi speċjali mniżżla fl-Anness I huma hawnhekk maħluqa. It-termini ta’ referenza tagħhom huma stipulati fl-Anness II.

            Magħmul fi …, fil-jum ta’ xahar 2015.

                  Għall-Kumitat ta’ Stabbilizzazzjoni u Assoċjazzjoni

                  Il-President

         ANNESS I
         FTEHIM TA’ STABBILIZZAZZJONI U ASSOĊJAZZJONI UE — BOSNJA-ĦERZEGOVINA

            L-Istruttura tas-Sottokumitati Multidixxiplinari

                     Titlu

                     Kwistjonijiet

                     L-Artikolu tal-FSA

                                 1.

                                 Kummerċ, Industrija, Dwana u Tassazzjoni

                     Moviment Liberu tal-Merkanzija

                     Art. 18

                     Prodotti Industrijali

                     Art. 19-23

                     Kwistjonijiet kummerċjali

                     Art. 32-46

                     Standardizzazzjoni, metroloġija, akkreditazzjoni, ċertifikazzjoni, analiżi tal-konformità u sorveljanza tas-suq

                     Art. 75

                     Kooperazzjoni industrijali

                     Art. 92

                     SMEs

                     Art. 93

                     Turiżmu

                     Art. 94

                     Dwana

                     Art. 97

                     Tassazzjoni

                     Art. 98

                     Regoli tal-oriġini

                     Protokoll 2

                     Assistenza amministrattiva fi kwistjonijiet doganali

                     Protokoll 5

                                 2.

                                 Agrikoltura u s-Sajd

                     Prodotti agrikoli sensu lato

                     Art. 24, 26(1), 26(2), 29, 30 u 33

                     Prodotti agrikoli sensu stricto

                     Art. 27(1)(2) u 27(4)

                     Prodotti tas-Sajd

                     Art. 26 u 28

                     Prodotti agrikoli pproċessati

                     Art. 25, il-Protokoll 1

                     Inbid

                     Art. 27(5) u l-Protokoll 7

                     Protezzjoni tal-indikazzjonijiet ġeografiċi għal prodotti agrikoli u prodotti tas-sajd, u għall-prodotti tal-ikel li mhumiex inbid u spirti

                     Art. 31

                     Settur agrikolu u agroindustrijali, materji veterinarji u fitosanitarji

                     Art. 95

                     Kooperazzjoni fis-sajd

                     Art. 96

                     Sigurtà tal-ikel

                     Art. 95

                                 3.

                                 Suq Intern u l-Kompetizzjoni

                     Dritt ta’ stabbiliment

                     Art. 50-56

                     Provvista ta’ servizzi

                     Art. 57-59

                     Mistoqsijiet oħrajn relatati mat-Titolu V tal-FSA

                     Art. 63-69

                     Approssimazzjoni tal-leġiżlazzjoni u l-infurzar tal-liġi

                     Art. 70

                     Kompetizzjoni

                     Art. 71-72,
                     Protokoll 4

                     Proprjetà intelletwali, industrijali u kummerċjali

                     Art. 73

                     Akkwist pubbliku

                     Art. 74

                     Servizzi bankarji, tal-assigurazzjoni u servizzi finanzjarji oħra

                     Art. 89

                     Protezzjoni tal-konsumaturi

                     Art. 76

                     Saħħa pubblika

                                 4.

                                 Kwistjonijiet u statistiċi ekonomiċi u finanzjarji

                     Ċaqliq ta’ kapital u pagamenti

                     Art. 60-62

                     Politika Ekonomika

                     Art. 87

                     Kooperazzjoni statistika

                     Art. 88

                     Promozzjoni u protezzjoni tal-Investiment

                     Art. 91

                     Kooperazzjoni finanzjarja

                     Art. 112-114

                                 5.

                                 Ġustizzja, libertà u sigurtà

                     Ġudikatura u d-drittijiet fundamentali, inkluża l-ġlieda kontra d-diskriminazzjoni

                     Art. 78

                     Kooperazzjoni tal-pulizija u kooperazzjoni ġudizzjarja

                     Art. 78

                     Stat tad-Dritt

                     Art. 78

                     Protezzjoni tad-dejta

                     Art. 79

                     Viżi, kontroll tal-fruntieri, ażil u migrazzjoni

                     Art. 80

                     Immigrazzjoni illegali u riammissjoni

                     Art. 81

                     Ħasil tal-flus

                     Art. 82

                     Drogi

                     Art. 83

                     Ġlieda kontra t-terroriżmu

                     Art. 85

                     Kriminalità u attivitajiet illegali oħrajn

                     Art. 84

                                 6.

                                 Innovazzjoni, soċjetà tal-informazzjoni u politika soċjali

                     Moviment tal-ħaddiema

                     Art. 47-49

                     Kundizzjonijiet tax-xogħol u opportunitajiet indaqs

                     Art. 77

                     Kooperazzjoni soċjali

                     Art. 99

                     Edukazzjoni u taħriġ

                     Art. 100

                     Kooperazzjoni kulturali

                     Art. 101

                     Informatika u Komunikazzjoni

                     Art. 105

                     Kooperazzjoni fil-qasam awdjoviżiv

                     Art. 102

                     Networks u servizzi tal-komunikazzjoni elettronika

                     Art. 104

                     Soċjetà tal-informazzjoni

                     Art. 103

                     Żvilupp ta’ riċerka u teknoloġija

                     Art. 109

                                 7.

                                 Trasport, ambjent, enerġija, u żvilupp reġjunali (1)

                     Trasport

                     Art. 53, 59, 106 u l-Protokoll 3

                     Enerġija

                     Art. 107

                     Sikurezza nukleari

                     Art. 107

                     Ambjent

                     Art. 108

                     Tibdil fil-klima

                     Art. 108

                     Protezzjoni ċivili

                     Art. 108

                     Żvilupp reġjonali u lokali

                     110

            L-istruttura tal-gruppi speċjali

                     Titolu

                     Kwistjonijiet

                     L-Artikolu tal-FSA

                     Grupp speċjali għar-riforma tal-amministrazzjoni pubblika

                     Ir-riforma tal-amministrazzjoni pubblika

                     Titolu VI L-approssimazzjoni legali u l-infurzar tal-liġi, l-Art. 70 u Titolu VII, Ġustizzja u Intern, l-Art. 78, l-Art. 111

         ANNESS II
         IT-TERMINI TA’ REFERENZA TAS-SOTTOKUMITATI U TAL-GRUPPI SPEĊJALI UE — BOSNJA-ĦERZEGOVINA

            Il-konfigurazzjoni u l-Presidenza

         Is-sottokumitati u l-grupp speċjali għar-riforma tal-amministrazzjoni pubblika (RAP) jkunu magħmulin minn rappreżentanti tal-Kummissjoni Ewropea u rappreżentanti tal-Gvern tal-Bosnja-Ħerzegovina. Huma jkunu ippreseduti, darba kull wieħed, miż-żewġ partijiet. L-Istati Membri jkunu infurmati u jiġu mistiedna għal-laqgħat tas-sottokumitati u tal-grupp speċjali għar-RAP.

            Segretarjat

         Uffiċjal tal-Kummissjoni Ewropea u uffiċjal tal-gvern tal-Bosnja-Ħerzegovina flimkien iservu bħala segretarji ta’ kull sottokumitat u tal-grupp speċjali għar-RAP.
         Il-komunikazzjonijiet kollha dwar is-sottokumitati jkunu mgħoddija lis-segretarji tas-sottokumitat rilevanti u tal-grupp speċjali għar-RAP.

            Laqgħat

         Is-sottokumitati u l-grupp speċjali għar-RAP jiltaqgħu kull meta jkun hemm bżonn, bi qbil bejn iż-żewġ partijiet. Kull laqgħa ta’ sottokumitat jew tal-grupp speċjali għar-RAP ssir f’ħin u post li jaqblu dwarhom iż-żewġ partijiet.
         Jekk iż-żewġ Partijiet jiftiehmu, is-sottokumitati u l-grupp speċjali għar-RAP jistgħu jistiednu esperti fil-laqgħat tagħhom biex jipprovdu l-informazzjoni speċifika mitluba.

            Aġenda u dokumenti ta’ sostenn

         Il-President u s-Segretarji jfasslu aġenda proviżorja għal kull laqgħa mhux aktar tard minn 30 jum tax-xogħol qabel il-bidu tal-laqgħa.
         L-aġenda proviżorja tinkludi punti li dwarhom is-segretarji jkunu rċevew talba biex jiġu inklużi fl-aġenda mhux aktar tard minn 35 ġurnata qabel il-bidu tal-laqgħa.
         Wara l-ftehim ta’ aġenda proviżorja għal kull laqgħa u mhux aktar tard minn għaxart ijiem tax-xogħol qabel il-bidu tal-laqgħa s-segretarju mill-Bosnja-Ħerzegovina jibgħat lis-segretarju mill-Kummissjoni Ewropea id-dokumentazzjoni meħtieġa bil-miktub wara l-entrati miftehma fl-aġenda proviżorja.
         Jekk l-iskadenza msemmija fil-paragrafu 3 ma tiġix irrispettata, il-laqgħa tiġi kkanċellata awtomatikament mingħajr avviża ulterjuri.

            Suġġetti

         Is-sottokumitati jiddiskutu kwistjonijiet li għandhom x’jaqsmu mal-oqsma tal-FSA mniżżla fl-istruttura tas-sottokumitat multidixxiplinarju. Il-progress dwar l-approssimazzjoni, l-implimentazzjoni u l-infurzar tal-leġiżlazzjoni jkunu analizzati taħt il-materji kollha. Is-sottokumitati jeżaminaw kull problema li tista’ titfaċċa fl-oqsma relevanti tagħhom u jissuġġerixxu l-passi possibbli li għandhom jittieħdu.
         Is-sottokumitati jservu wkoll bħala postijiet fejn jiġi ċċarat aktar l-acquis, u għandhom jistħarġu l-progress li jkun sar mill-Bosnja-Ħerzegovina biex tikkonforma mal-acquis skont l-impenji li ħadet fl-FSA.
         Il-grupp speċjali għar-RAP jiddiskuti kwistjonijiet relatati mar-riforma tal-amministrazzjoni pubblika u jissuġġerixxi l-passi li jistgħu jittieħdu.

            Minuti

         Għal kull laqgħa jittieħdu l-minuti u wara jkun hemm qbil dwarhom. Kopja tal-minuti tiġi mgħoddija mis-segretarju tas-sottokumitat jew tal-grupp speċjali għar-RAP, lis-Segretarju tal-Kumitat.

            Pubbliċità

         Sakemm ma jkunx deċiż mod ieħor, il-laqgħat tas-sottokumitati u tal-grupp speċjali għar-RAP ma jkunux pubbliċi.

         (1)  Sabiex jiġi implimentat it-tielet Protokoll tal-FSA, dan is-sottokumitat jaġixxi bħala s-sottokumitat speċjali imsemmi fl-Artikolu 21 ta’ dan il-Protokoll.


title: 2011/209/UE: Deċiżjoni tal-Kunsill tat- 28 ta’ Frar 2011 dwar l-iffirmar, f’isem l-Unjoni, u l-applikazzjoni proviżorja tal-Memorandum ta’ Kooperazzjoni NAT-I-9406 bejn l-Istati Uniti tal-Amerika u l-Unjoni Ewropea

text:
               5.4.2011

               MT

               Il-Ġurnal Uffiċjali tal-Unjoni Ewropea

               L 89/1

         DEĊIŻJONI TAL-KUNSILL
   tat-28 ta’ Frar 2011
   dwar l-iffirmar, f’isem l-Unjoni, u l-applikazzjoni proviżorja tal-Memorandum ta’ Kooperazzjoni NAT-I-9406 bejn l-Istati Uniti tal-Amerika u l-Unjoni Ewropea
   (2011/209/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 100(2), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Kummissjoni nnegozjat Memorandum ta’ Kooperazzjoni NAT-I-9406 bejn l-Istati Uniti tal-Amerika u l-Unjoni Ewropea (minn hawn ’il quddiem il-“Memorandum”fir-riċerka u l-iżvilupp fil-qasam tal-avjazzjoni ċivili u l-Anness 1 għalih dwar il-kooperazzjoni SESAR-NEXTGEN għall-interoperabbiltà globali, skont id-Deċiżjoni tal-Kunsill tad-9 ta’ Ottubru 2009 li tawtoriżża lill-Kummissjoni biex tiftaħ in-negozjati.

               (2)

               Il-Memorandum u l-Anness 1 ġew inizjalati fit-18 ta’ Ġunju 2010.

               (3)

               Il-Memorandum u l-Anness 1 għandhom jiġu ffirmati u applikati proviżorjament, sakemm jitlestew il-proċeduri għall-konklużjoni tal-Memorandum;

               (4)

               Jeħtieġ li jiġu stipulati arranġamenti proċedurali għall-parteċipazzjoni tal-Unjoni fil-Kumitat Konġunt stabbilit mill-Memorandum, ir-riżoluzzjoni ta’ nuqqas ta’ qbil u t-terminazzjoni ta’ Annessi u Appendiċijiet għall-Memorandum,

         ADOTTA DIN ID-DEĊIŻJONI:
   Artikolu 1
   L-iffirmar tal-Memorandum ta’ Kooperazzjoni NAT-I-9406 bejn l-Istati Uniti tal-Amerika u l-Unjoni Ewropea u l-Anness 1 tiegħu huwa b’dan approvat f’isem l-Unjoni, soġġett għall-konklużjoni tal-Memorandum.
   It-testi tal-Memorandum u tal-Anness 1 huma mehmużin ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jinnomina l-persuna jew persuni li jkollhom is-setgħa li jiffirmaw il-Memorandum u l-Anness 1 tiegħu f’isem l-Unjoni.
   Artikolu 3
   Sakemm jidħol fis-seħħ, il-Memorandum għandu jiġi applikat fuq bażi proviżorja mill-Unjoni mid-data tal-firma tiegħu.
   Artikolu 4
   1.   L-Unjoni għandha tkun rappreżentata fil-Kumitat Konġunt stabbilit skont l-Artikolu III tal-Memorandum mill-Kummissjoni, assistita minn rappreżentanti tal-Istati Membri.
   2.   Il-Kummissjoni, wara li tikkonsulta mal-Kumitat Speċjali maħtur mill-Kunsill, għandha tiddetermina l-pożizzjoni li għandha tittieħed mill-Unjoni fil-Kumitat Konġunt, inkluż fir-rigward ta’:

               (a)

               L-adozzjoni ta’ Annessi addizjonali għall-Memorandum u l-Appendiċijiet tagħhom;

               (b)

               L-adozzjoni ta’ emendi għall-Annessi għall-Memorandum u l-Appendiċijiet tagħhom.

         Artikolu 5
   Il-Kummissjoni tista’ tieħu kwalunkwe azzjoni xierqa skont l-Artikoli II (B), IV, V, VII u VIII tal-Memorandum.
   Artikolu 6
   Il-Kummissjoni għandha tirrapreżenta lill-Unjoni fil-konsultazzjonijiet skont l-Artikolu XI tal-Memorandum.
   Artikolu 7
   Il-Kummissjoni għandha tinforma lill-Kunsill regolarment dwar l-implimentazzjoni tal-Memorandum.

      Magħmul fi Brussell, it-28 ta’ Frar 2011.

            Għall-Kunsill

            Il-President

         FELLEGI T.

    ---documentbreak---

               5.4.2011

               MT

               Il-Ġurnal Uffiċjali tal-Unjoni Ewropea

               L 89/3

         TRADUZZJONI
   MEMORANDUM TA’ KOOPERAZZJONI
   NAT-I-9406 bejn l-Istati Uniti tal-Amerika u l-Unjoni Ewropea

   BILLI l-Istati Uniti tal-Amerika u l-Unjoni Ewropea għandhom bħala skop komuni l-promozzjoni u l-iżvilupp ta’ kooperazzjoni fir-riċerka u l-iżvilupp tal-avjazzjoni ċivili; u
   BILLI kooperazzjoni bħal din għandha tħeġġeġ l-iżvilupp u s-sikurezza tal-ajrunawtika ċivili fl-Istati Uniti tal-Amerika u l-Unjoni Ewropea;
   ISSA GĦALHEKK, l-Istati Uniti tal-Amerika u l-Unjoni Ewopea (kollettivament, il-“Partijiet,” u individwalment, “Parti”) qablu li jwettqu programmi konġunti skont it-termini u l-kundizzjonijiet li ġejjin:

      Artikolu I

      Għan

               A.

               Dan il-Memorandum ta’ Kooperazzjoni, inkluż l-Annessi u l-Appendiċijiet tiegħu (il-“Memorandum”), jistabbilixxi t-termini u l-kundizzjonijiet għal kooperazzjoni reċiproka fil-promozzjoni u l-iżvilupp tar-riċerka u l-iżvilupp fil-qasam tal-avjazzjoni ċivili. B’dan l-iskop il-Partijiet jistgħu, suġġett għad-disponibbiltà ta’ fondi xierqa u riżorsi neċessarji oħra, jipprovdu persunal, riżorsi, u servizzi relatati biex jikkooperaw sal-livell li huwa mitlub fl-Anness u l-Appendiċijiet għal dan il-Memorandum.

               B.

               L-għanijiet ta’ dan il-Memorandum jistgħu jinkisbu permezz ta’ kooperazzjoni fi kwalunkwe qasam li ġej:

                           1.

                           L-iskambju ta’ tagħrif rigward programmi u proġetti, riċerka riżultati, jew pubblikazzjonijiet;

                           2.

                           It-twettieq ta’ analiżi konġunta;

                           3.

                           Il-koordinazzjoni ta’ programmi u proġetti ta’ riċerka u żvilupp, u t-twettieq tagħhom abbażi ta’ sforz kondiviż;

                           4.

                           L-iskambju ta’ persunal xjentifiku u tekniku;

                           5.

                           L-iskambju ta’ tagħmir, softwer, u sistemi speċifiċi għal riċerka attivitajiet u studji ta’ kompatibbiltà;

                           6.

                           L-organizzazzjoni konġunta ta’ simpożja jew konferenzi; u

                           7.

                           Konsultazzjonijiet reċiproċi bil-għan li tiġi stabbilita azzjoni kkoordinata fil-korpi internazzjonali xierqa.

               C.

               Suġġett għal-liġijiet, regolamenti u politiki applikabbli, iskont kif ikunu emendati jew modifikati, il-Partijiet għandhom irawmu, sal-limitu possibbli, l-involviment ta’ parteċipanti f’attivitajiet ta’ kooperazzjoni skont dan il-Memorandum bil-għan li jipprovdu opportunitajiet komparabbli għall-parteċipazzjoni fl-attivitajiet tagħhom ta’ riċerka u żvilupp. Il-Partijiet għandhom jinvolvu parteċipanti fl-attivitajiet kooperattivi, li għandhom jitwettqu fuq bażi reċiproka skont il-prinċipji li ġejjin:

                           1.

                           Benefiċċju reċiproku;

                           2.

                           Opportunitajiet komparabbli ta’ involviment f’attivitajiet ta’ kooperazzjoni;

                           3.

                           Trattament ekwu u ġust;

                           4.

                           Skambju f’waqtu ta’ tagħrif li jista’ jaffettwa l-attivitajiet kooperattivi; u

                           5.

                           Trasparenza.

               D.

               Attivitajiet kooperattivi bħal dawn għandhom jitwettqu skont l-Annessi u l-Appendiċijiet speċifiċi ddefiniti fl-Artikolu II.

      Artikolu II

      Implimentazzjoni

               A.

               Dan il-Memorandum għandu jiġi implimentat permezz ta’ Annessi u Appendiċijiet speċifiċi għal dan il-Memorandum. Dawn l-Annessi u l-Appendiċijiet għandhom jispjegaw, kif xieraq, in-natura u l-perjodu ta’ żmien ta’ kooperazzjoni għal qasam jew skop speċifiku, it-trattament tal-propjetà intellettwali, responsabbiltà, finanzjament, allokazzjoni ta’ spejjeż, u kwistjonijiet rilevanti oħra. Sakemm ma jkunx iddikjarat espliċitament mod ieħor, f’każ ta’ inkompatibbiltà bejn dispożizzjoni f’Anness jew Appendiċi u dispożizzjoni f’dan il-Memorandum, id-dispożizzjoni fil-Memorandum għandha tieħu preċedenza.

               B.

               Rappreżentanti mill-Istati Uniti tal-Amerika u mill-Unjoni Ewropea għandhom jiltaqgħu perjodikament biex:

                           1.

                           jiddiskutu proposti għal attivitajiet ġodda ta’ kooperazzjoni; u

                           2.

                           jirrevedu l-istatus ta’ attivitajiet li għadhom għaddejin u li jkunu qed jitwettqu skont Anness jew Appendiċi għal dan il-Memorandum.

               C.

               Il-koordinazzjoni u l-faċilitazzjoni ta’ attivitajiet kooperattivi skont dan il-Ftehim għandhom jitwettqu f’isem il-Gvern tal-Istati Uniti tal-Amerika mill-Amministrazzjoni Federali tal-Avjazzjoni u f’isem l-Unjoni Ewropea mill-Kummissjoni Ewropea.

               D.

               L-uffiċċju magħżula għall-koordinazzjoni u l-ġestjoni ta’ dan il-Memorandum, u fejn għandhom isiru t-talbiet għal servizzi li jaqgħu taħt dan il-Memorandum, huma:

                           1.

                           Għall-Istati Uniti tal-Amerika:

                                       Federal Aviation Administration

                                       Office of International Aviation

                                       Wilbur Wright Bldg., 6th Floor, East

                                       600 Independence Ave., S.W.

                                       Washington, D.C.

                                       20591 - USA

                                       In-numru tat-telefown: +1-202-385-8900

                                       Faks: +1-202-267-5032

                           2.

                           Għall-Unjoni Ewropea:

                                       European Commission

                                       Directorate-General for Mobility and Transport

                                       Directorate General for Air Transport

                                       1040 Brussels, Belgium

                                       In-numru tat-telefown: +32-2-2968430

                                       Faks: +32-2-2968353

               E.

               Għandhom jiġu stabbiliti programmi tekniċi ta’ kollaborazzjoni għal attivitajiet speċifiċi kif indikat fl-Annessi u l-Appendiċijiet għal dan il-Memorandum.

      Artikolu III

      Ġestjoni Eżekuttiva

               A.

               Il-Partijiet, b’dan jistabbilixxu Kumitat Konġunt, li ser ikun responsabbli biex jiżgura l-funzjonament effettiv ta’ dan il-Memorandum u għandu jiltaqa’ regolarment biex jevalwa l-effettività tal-implimentazzjoni tiegħu.

               B.

               Il-Kumitat Konġunt għandu jkun kompost minn rappreżentanti ta’:

                           1.

                           L-Istati Uniti tal-Amerika, li għandha tkun l-Amministrazzjoni Federali tal-Avjazzjoni (FAA, kopresidenza), u

                           2.

                           L-Unjoni Ewropea, li għandha tkun il-Kummissjoni Ewropea (kopresidenza)assistita minn rappreżentanti tal-Istati Membri tal-Unjoni Ewropea.

               C.

               Il-Kumitat konġunt jista’ jistieden il-parteċipazzjoni ta’ esperti f’suġġetti speċifiċi fuq bażi ad hoc. Il-Kumitat Konġunt jista’ jistabbilixxi gruppi ta’ ħidma tekniċi u jissorvelja l-ħidma tagħhom u l-ħidma ta’ kumitati u gruppi stabbiliti fl-Annessi u l-Appendiċi speċifiċi. Il-Kumitat Konġunt għandu jiżviluppa u jadotta proċeduri interni ta’ ggvernar.

               D.

               Id-deċiżjonijiet kollha tal-Kumitat Konġunt għandhom jittieħdu b’kunsens taż-żewġ Partijiet, li jiffurmaw il-Kumitat Konġunt. Dawn id-deċiżjonijiet għandhom ikunu bil-miktub u ffirmati mir-rappreżentanti tal-Kumitat Konġunt.

               E.

               Il-Kumitat Konġunt jista’ jikkunsidra kwalunkwe kwistjoni relatata mal-funzjonament ta’ dan il-Memorandum u l-Annessi u l-Appendiċijiet tiegħu. B’mod partikolari għandu jkun responsabbli biex:

                           1.

                           jipprovdi forum għal diskussjoni, fi ħdan l-ambitu ta’ dan il-Memorandum u tal-Annessi u l-Appendiċijiet tiegħu, ta’:

                                       a.

                                       kwistjonijiet li jistgħu jinqalgħu u bidliet li jistgħu jaffettwaw l-implimentazzjoni ta’ dan il-Memorandum u tal-Annessi u l-Appendiċijiet tiegħu;

                                       b.

                                       approċċi komuni għall-introduzzjoni ta’ teknoloġiji ġodda u proċeduri, proċeduri u programmi ta’ riċerka u evalwazzjoni, u oqsma oħra ta’ interess reċiproku; u

                                       c.

                                       abbozz ta’ regolamenti u leġiżlazzjoni minn kwalunkwe Parti li jistgħu jaffetwaw l-interessi tal-Parti l-oħra, fi ħdan l-ambitu ta’ dan il-Memorandum u tal-Annessi u l-Appendiċijiet tiegħu;

                           2.

                           kif xieraq, jadotta Annessi għal dan il-Memorandum u Appendiċijiet tiegħu;

                           3.

                           kif xieraq, jadotta emendi għal Annessi għal dan il-Memorandum u l-Appendiċijiet tiegħu; u

                           4.

                           jagħmel proposti lill-Partijiet, kif ikun xieraq, sabiex jemendaw mod ieħor dan il-Memorandum.

      Artikolu IV

      Skambju ta’ persunal

   Il-Partijiet jisgħu jisambjaw persunal tekniku kif meħtieġ biex iwettqu l-attivitajiet deskritti f’Anness jew Appendiċi għal dan il-Memorandum. L-iskambji kollha bħal dawn għandhom ikunu f’konformità mat-termini u l-kundizzjonijiet stipulati f’dan il-Memorandum, l-Annessi u l-Appendiċijiet tiegħu. Il-persunal tekniku skambjat mill-Partijiet għandu jwettaq il-ħidma skont kif hemm speċifikat fl-Anness jew l-Appendiċi. Persunal tekniku bħal dan jista’ jkun minn aġenziji jew kuntratturi mill-Istati Uniti tal-Amerika jew mill-Unjoni Ewropea, kif miftiehem reċiprokament.

      Artikolu V

      Arranġamenti għal self ta’ tagħmir

   Jista’ jiġi msellef tagħmir minn Parti waħda (il-“Parti li Tislef”) lill-Parti l-oħra (il-“Parti li Tissellef”) skont Anness jew Appendiċi għal dan il-Memorandum. Id-dispożizzjonijiet ġenerali li ġejjin għandhom japplikaw għas-self kollu ta’ tagħmir sakemm mhux speċifikat mod ieħor f’xi Anness jew Appendiċi:

               A.

               Il-Parti li Tislef għandha tidentifika l-valur tat-tagħmir li qed jiġi msellef.

               B.

               Il-Parti li Tissellef għandha tassumi kustodja u pussess tat-tagħmir fil-faċilità tal-Parti li Tislef kif magħżula mill-Partijiet fl-Anness jew l-Appendiċi. It-tagħmir għandu jibqa’ fil-kustodja u l-pussess tal-Parti li Tissellef sakemm jasal lura għand il-Parti li Tislef skont il-paragrafu H ta’ hawn taħt.

               C.

               Il-Parti li Tissellef għandha, fuq spejjeż tagħha, tittrasporta kwalunkwe tagħmir fil-faċilità magħżula mill-Partijiet fl-Anness jew l-Appendiċi.

               D.

               Il-Partijiet għandhom jikkooperaw biex jiżuraw ruħhom minn kwalunkwe liċenzji ta’ esportazzjoni u dokumenti oħra meħtieġa għall-ġarr tat-tagħmir.

               E.

               Il-Parti li Tissellef għandha tkun reponsabbli mill-installazzjoni tat-tagħmir fil-faċilità magħżula mill-Partijiet fl-Anness jew l-Appendiċi. Il-Parti li Tislef għandha, jekk neċessarju, tipprovdi assistenza lill-Parti li Tissellef għall-installazzjoni tat-tagħmir misluf abbażi tat-termini miftiehma mill-Partijiet.

               F.

               Matul il-perjodu tas-self, il-Parti li Tissellef għandha tħaddem u żżomm it-tagħmir f’kundizzjoni xierqa, tiżgura l-operabbiltà kontinwa tat-tagħmir, u tippermetti spezzjoni mill-Parti li Tislef f’kwalunkwe ħin raġjonevoli.

               G.

               Il-Parti li Tislef għandha tassisti lill-Parti li Tissellef biex jinstabu sorsi ta’ fornimenti għal oġġetti komuni u partijiet speċjali li mhumiex disponibbli faċilment għall-Parti li Tissellef.

               H.

               Mal-iskadenza jew it-terminazzjoni tal-Anness jew l-Appendiċi pertinenti jew dan il-Memorandum, jew meta tlesti mill-użu tat-tagħmir, il-Parti li Tissellef għandha tirritorna t-tagħmir lill-Parti li Tislef għas-spejjeż tal-Parti li Tissellef.

               I.

               F’każ ta’ telf jew ħsara ta’ kwalunkwe tagħmir imsellef skont dan il-Memorandum u li għalih il-Parti li Tissellef tkun assumiet kustodja u pussess, il-Parti li Tissellef, fid-diskrezzjoni tal-Parti li Tislef, għandha ssewwi jew tagħti kumpens lill-Parti li Tislef għall-valur (kif identifikat mill-Parti li Tislef fil-paragrafu A ta’ hawn fuq) tat-tagħmir mitluf jew bil-ħsara.

               J.

               Kwalunkwe tagħmir skambjat skont dan il-Memorandum għandu jsir biss għal skopijiet ta’ riċerka, ta’ żvilupp u ta’ validazzjoni u ma għandux jintuża fi kwalunkwe mod ikun xi jkun għall-avjazzjoni ċivili attiva jew użu operattiv ieħor.

               K.

               Kwalunkwe trasferimenti ta’ teknoloġija, tagħmir jew oġġetti oħra skont dan il-Memorandum għandhom ikunu suġġetti għal-liġijiet u l-politiki applikabbli tal-Partijiet.

      Artikolu VI

      Finanzjament

               A.

               Sakemm speċifikat mod ieħor f’Anness jew Appendiċi għal dan il-Memorandum, kull Parti għandha ġġor l-ispejjeż tal-attivitajiet li twettaq skont dan il-Memorandum.

               B.

               Il-Memorandum bin-numru NAT-I-9406 ġie assenjat mill-Istati Uniti tal-Amerika biex jidentifika dan il-programm kooperattiv u għandha ssir referenza għalih fil-korrispondenza kollha li tirrelata ma’ dan il-Memorandum.

      Artikolu VII

      Rilaxx ta’ tagħrif

               A.

               Ħlief kif rikjest bil-liġi applikabbli jew bi ftehim bil-miktub minn qabel bejn il-Partijiet, l-ebda Parti ma għandha tirrilaxxa kwalunkwe tagħrif jew materjal pertinenti għall-kompiti jew relatat mal-programmi miftiehma skont dan il-Memorandum u l-Annessi u l-Appendiċi tiegħu lil Partijiet terzi ħlief (i) kuntratturi jew sottokuntratturi involuti fil-kompiti jew il-programmi sakemm ikun meħtieġ biex jitwettqu dawk il-kompiti u l-programmi; jew (ii) awtoritajiet governattivi oħra tal-Partijiet.

               B.

               Jekk waħda mill-Partijiet issir taf li, skont il-liġijiet jew ir-regolamenti tagħha, mhijiex se tkun, jew li b’mod raġonevoli jista’ jiġi mistenni li mhijiex se tibqa’ kapaċi li tissodisfa d-dispożizzjonijiet ta’ kunfidenzjalità ta’ dan l-Artikolu, din għandha tgħarraf minnufih lill-Parti l-oħra qabel l-iżvelar. Wara dan, il-Partijiet għandhom jikkonsultaw lil xulxin sabiex jidentifikaw pjan ta’ azzjoni xieraq.

      Artikolu VIII

      Drittijiet tal-proprjetà intellettwali

               A.

               Parti li tipprovdi proprjetà intellettwali (li għal skopijiet ta’ dan il-Memorandum tinkludi analżi, rapporti, bażijiet ta’ dejta, softwer, know-how, tagħrif tekniku u kummerċjalment sensittiv, dejta, u reġistri, u dokumentazzjoni u materjali relatati, indipendentament mit-tip jew il-midja li fuqha hija rreġistrata) lill-Parti l-oħra skont it-termini ta’ Anness jew Appendiċi għal dan il-Memorandum għandha żżomm dawk id-drittijiet proprjetarji tal-proprjetà intellettwali kif kellha meta sar l-iskambju. Il-Parti li tipprovdi dokument jew proprjetà intellettwali oħra skont Anness jew Appendiċi għal dan il-Memorandum għandha timmarka b’mod ċar id-dokument jew proprjetà intellettwali oħra bħala kunfidenzjali, jew sigriet kummerċjali, kif xieraq.

               B.

               Ħlief kif jista’ jkun hemm speċifikat f’Anness jew Appendiċi għal dan il-Memorandum, il-Parti li tkun qed tirċievi l-proprjetà intellettwali mill-Parti l-oħra skont dan il-Memorandum:

                           1.

                           Ma għandha tikseb l-ebda drittijiet proprjetarji tal-proprjetà intellettwali minħabba li tkun irċivietha mingħand il-Parti l-oħra; u

                           2.

                           Ma għandhiex tiżvela l-proprjetà intellettwali lil xi parti terza, apparti minn kuntratturi jew sottokuntratturi involuti fi programm relatat ma’ Anness jew Appendiċi għal dan il-Memorandum, mingħajr il-kunsens minn qabel bil- miktub tal-Parti l-oħra. F’każ ta’ żvelar lil kuntrattur jew sottokuntrattur involut fil-programm, il-Parti li qed tiżvela għandha:

                                       a.

                                       Tillimita l-użu tal-proprjetà intellettwali mill-kuntrattur jew is-sottokuntrattur għall-iskopijiet speċifikati fl-Anness jew l-Appendiċi applikabbli; u

                                       b.

                                       Tipprojbixxi l-iżvelar ulterjuri tal-proprjetà intellettwali lil partijiet terzi mill-kuntrattur jew sottokuntratturi ħlief meta l-Parti l-oħra tagħti l-kunsens tagħha bil-quddiem u bil-miktub għall-iżvelar ulterjuri.

               C.

               Ħlief fejn jista’ jkun speċifikat f’Anness jew Appendiċi għal dan il-Memorandum, id-drittijiet proprjetarji ta’ kwalunkwe proprjetà intellettwali żviluppata b’mod konġunt mill-Partijiet skont dan il-Memorandum u l-Anessi u l-Appendiċijiet tiegħu għandhom ikun taż-żewġ Partijiet.

                           1.

                           Kull Parti għandha tkun intitolata għal dritt irrevokabbli, u mhux esklussiv fil-pajjiżi kollha biex tirriproduċi, tipprepara xogħlijiet derivattivi, tiddistribwixxi pubblikament, u tittraduċi din il-proprjetà intellettwali, sakemm tali riproduzzjoni, preparazzjoni, distribuzzjoni u traduzzjoni ma taffettwax il-protezzjoni tad-drittijiet tal-proprjetà intellettwali tal-Parti l-oħra. Kull Parti jew l-awtoritajiet ta’ implimentazzjoni tagħha għandu jkollhom id-dritt li jirrevedu traduzzjoni qabel id-distribuzzjoni pubblika.

                           2.

                           Il-kopji kollha, iddistribwiti pubblikament, ta’ artikoli ta’ ġurnali xjentifiċi u tekniċi, rapporti xjentifiċi proprjetarji u kotba li ħerġin b’mod dirett mill-kooperazzjoni skont dan il-Memorandum u l-Annessi jew l-Appendiċi tiegħu għandhom jindikaw l-ismijiet tal-awturi tal-ħidma sakemm awtur espliċitament jirrifjuta li jissemma.

               D.

               Jekk Parti ma taqbilx mad-deżinjazzjoni ta’ dokument jew proprjetà intellettwali oħra pprovduta mill-Parti l-oħra skont Anness jew Appendiċi għal dan il-Memorandum bħala kunfidenzjali, proprjetarja, jew sigriet kummerċjali, il-Parti li ma taqbilx mad-deżinjazzjoni għandha titlob għal konsultazzjonijiet mal-Parti l-oħra biex tiġi indirizzata l-kwistjoni. Il-Konsultazzjonijiet jistgħu isiru flimkien ma’ laqgħa tal-Kumitat Konġunt jew laqgħa ta’ kumitati oħra bħal dan skont kif jista’ hemm stabbilit f’xi Anness jew Appendiċi għal dan il-Memorandum.

      Artikolu IX

      Immunità u responsabbiltà

               A.

               Il-Partijiet għandhom jindirizzaw kwistjonijiet ta’ immunità u responsabbiltà assoċjati ma’ attivitajiet skont dan il-Memorandum fl-Anness jew l-Appendiċi rilevanti kif xieraq.

               B.

               Il-Partijiet jaqblu li l-attivitajiet kollha li qed isiru skont dan il-Memorandum u l-Annessi jew l-Appendiċijiet tiegħu għandhom jitwettqu b’attenzjoni professjonali xierqa u li għandu jsir kull sforz raġonevoli biex jiġu mminimizzati r-riskji potenzjali għal partijiet terzi u biex jiġu ssodisfati r-rekwiżiti kollha ta’ sikurezza u superviżjoni.

      Artikolu X

      Emendi

               A.

               Il-Partijiet jistgħu jemedaw dan il-Memorandum, l-Annessi jew l-Appendiċijiet tiegħu. Il-Partijiet għandhom jiddokumentaw id-dettalji ta’ kull emenda tali bi ftehim bil-miktub iffirmat miż-żewġ Partijiet.

               B.

               L-emendi tal-Annessi jew l-Appendiċijiet għal dan il-Memorandum, adottati mill-Kumitat Konġunt, għandhom jidħlu fis-seħħ permezz ta’ deċiżjoni tal-Kumitat Konġunt skont l-Artikolu III.D ta’ dan il-Memorandum, iffirmata mill-kopresidenti tal-Kumitat Konġunt f’isem tal-Partijiet.

      Artikolu XI

      Riżoluzzjoni ta’ nuqqas ta’ qbil

   Il-Partijiet għandhom jirriżolvu kwalunkwe nuqqas ta’ qbil rigward l-interpretazzjoni jew l-applikazzjoni ta’ dan il-Memorandum jew l-Annessi jew l-Appendiċijiet tiegħu permezz ta’ konsultazzjonijiet bejn il-Partijiet. Il-Partijiet ma għandhomx jirreferu tali nuqqas ta’ qbil għal tribunal internazzjonali jew parti terza biex tinstab risoluzzjoni.

      Artikolu XII

      Dħul fis-seħħ u terminazzjoni

               A.

               Fl-istennija tad-dħul fis-seħħ tiegħu, il-Memorandum għandu jiġi applikat provviżorjament mid-data tal-iffirmar tiegħu.

               B.

               Dan il-Memorandum għandu jidħol fis-seħħ meta l-Partijiet ikunu nnotifikaw lil xulxin bil-miktub li l-proċeduri interni rispettivi tagħhom meħtieġa għad-dħul fis-seħħ tiegħu jkunu tlestew, u għandhom jibqgħu fis-seħħ sakemm jiġu tterminati.

               C.

               Kwalunkwe Anness jew Appendiċi individwali adottat mill-Kumitat Konġunt wara d-dħul fis-seħħ ta’ dan il-Memorandum għandu jidħol fis-seħħ permezz ta’ deċiżjoni tal-Kumitat Konġunt skont l-Artikolu III.D ta’ dan il-Memorandum, iffirmati mill-kopresidenti tal-Kumitat Konġunt f’isem tal-Partijiet.

               D.

               Kwalunkwe Parti tista’ ttemm dan il-Memorandum jew l-Annessi jew l-Appendiċijiet tiegħu fi kwalunkwe ħin billi jipprovdu notifika bil-miktub sittin (60) jum bil-quddiem lill-Parti l-oħra. It-terminazzjoni ta’ dan il-Memorandum ma għandiex taffettwa d-drittijiet u l-obbligi tal-Partijiet skont l-Artikoli V, VII, VIII u IX. Kull Parti għandu jkollha mija u għoxrin (120) ġurnata biex tagħlaq l-attivitajiet tagħha wara t-terminazzjoni ta’ dan il-Memorandum jew l-Annessi jew l-Appendiċijiet tiegħu. It-terminazzjoni ta’ dan il-Memorandum għandha tittermina wkoll l-Annessi u l-Appendiċijiet kollha konklużi mill-partijiet skont dan il-Memorandum.

      Artikolu XIII

      Awtorità

   L-Istati Uniti tal-Amerika u l-Unjoni Ewropea jaqblu mad-dispożizzjonijiet ta’ dan il-Memorandum kif indikat bil-firem tar-rappreżentanti tagħhom awtorizzati kif xieraq.

      Magħmul f’Budapest, fit-tielet jum ta’ Marzu tas-sena elfejn u ħdax.

            Għall-Istati Uniti tal-Amerika

            Għall-Unjoni Ewropea

   ANNESS 1
   GĦALL-MEMORANDUM TA’ KOOPERAZZJONI NAT-I-9406 BEJN L-ISTATI UNITI TAL-AMERIKA U L-UNJONI EWROPEA KOOPERAZZJONI SERSAR-NEXTGEN GĦALL-INTEROPERABBILTÀ GLOBALI
   BILLI SESAR u NextGen huma l-programmi tal-Unjoni Ewropea u tal-Istati Uniti tal-Amerika rispettivament għall-iżvilupp ta’ ġenerazzjonijiet ġodda ta’ sistemi tal-ġestjoni tat-traffiku tal-ajru;
   BILLI l-Impriża Konġunta SESAR ġiet stabbilita bir-Regolament tal-Kunsill (KE) Nru 219/2007 tas-27 ta’ Frar 2007 bl-iskop li tammaniġja l-fażi ta’ Żvilupp ta’ SESAR;
   ISSA GĦALHEKK, l-Istati Uniti tal-Amerika u l-Unjoni Ewropea (kollettivament, il-“Partijiet,” u individwalment, “Parti”) qablu kif ġej:

      Artikolu I

      Għan

   L-iskop ta’ dan l-Anness huwa li jiġi implimentat il-Memorandum ta’ Kooperazzjoni NAT-I-9406 bejn l-Istati Uniti tal-Amerika u l-Unjoni Ewropea (il-Memorandum) billi jiġu stipulati t-termini u l-kundizzjonijiet li skonthom il-Partijiet għandhom jistabbilixxu kooperazzjoni biex tiġi żgurata l-interoperabbiltà globali bejn il-programmi ta’ modernizzazzjoni tal-Ġestjoni tat-Traffiku tal-Ajru (ATM) rispettivi tagħhom, NextGen u SESAR, filwaqt li jiġu kkunsidrati l-interessi tal-utenti tal-ispazju tal-ajru ċivili u militari.

      Artikolu II

      Definizzjonijiet

   Bl-iskop ta’ dan l-Anness, it-terminu “validazzjoni” tfisser li jiġi kkonfermat, matul iċ-ċiklu tal-ħajja ta’ żvilupp, li s-soluzzjoni proposta, inklużi l-kunċett, is-sistema, u l-proċeduri, tikkonforma mal-ħtiġijiet tal-partijiet interessati.

      Artikolu III

      Prinċipji

   Fi ħdan il-qafas tal-programmi NextGen u SESAR u skont il-prinċipji stipulati fl-Artikolu I.C tal-Memorandum, il-Partijiet għandhom:

               A.

               skont kif xieraq, jippermettu l-partiċipazzjoni mill-entitajiet governattivi u industrijali ta’ xulxin fil-korpi konsultattivi rilevanti tagħhom u l-inizjattivi industrijali rilevanti, skont il-liġijiet u r-regolamenti applikabbli, u r-regoli governattivi ta’ tali korpi u inizjattivi;

               B.

               jimpenjaw biex jipprovdu opportunitajiet lill-partijiet interessati industrijali ta’ xulxin biex jagħtu kontribut lil programmi ta’ ħidma u jaċċessaw tagħrif dwar, u riżultati ta’, programmi u proġetti ta’ żvilupp u riċerka ekwivalenti. u

               C.

               permezz tal-Kumitat ta’ Livell Għoli stabbilit skont l-Artikolu V ta’ dan l-Anness, jidentifikaw b’mod reċiproku, fl-hemżiet għal dan l-Anness (“Hemżiet”), id-dominji li jippermettu opportunitajiet speċifiċi għal parteċipazzjoni fil-korpi konsultattivi, inizjattivi, u proġetti u programmi ta’ riċerka ta’ kull Parti, partikolarment dawk id-dominji li jipprovdu għal kontribuzzjoni għal definizzjoni ta’ sistema ta’ livell għoli, bħall-interoperabbiltà, id-definizzjoni tal-arkitettura, u l-linja ta’ bażi teknika.

         Il-Kumitat ta’ Livell Għoli għandu jimmonitorja l-implimentazzjoni ta’ dan l-Artikolu u għandu jaġġorna l-Hemżiet skont kif meħtieġ.

      Artikolu IV

      L-għan tal-ħidma

   A.   L-għan tal-ħidma huwa li jingħata kontribut għar-riċerka, l-iżvilupp, u l-validazzjoni tal-ATM għall-interoperabbiltà globali. Il-ħidma tista’ tinkludi l-attivitajiet stipulati f’paragrafi 1 sa 5 ta’ dan l-Artikolu, iżda mhijiex limitata għalihom.
   1.   Attivitajiet Trasversali
   L-attivitajiet trasversali jkopru dawk il-kompiti li mhumiex speċifiċi għall-iżvilupp operazzjonali jew tekniku speċifiku, iżda li għandhom interdipendenzi fil-Programmi SESAR u NextGen. Dawn l-attivitajiet huma ta’ importanza partikolati għall-kooperazzjoni, peress li kwalunkwe approċċ diverġenti potenzjalment għandu implikazzjonijiet materjali wesgħin għall-armonizzazzjoni u l-interoperabbiltà. F’dan il-qasam, il-Partijiet għandhom l-intenzjoni li jindirizzaw:

               a.

               Il-kunċett u l-pjan tal-operazzjonijiet;

               b.

               Id-dispożizzjoni ta’ separazzjoni;

               c.

               L-ippjanar direzzjonali inkluż l-istandardizzazzjoni u r-regolamentazzjoni bil-għan li tiġi ffaċilitata s-sinkronizzazzjoni tal-implimentazzjoni;

               d.

               Il-każ tan-negozju u l-ippjanar tal-investiment;

               e.

               L-ambjent;

               f.

               Il-koordinazzjoni tal-sforzi tekniċi b’appoġġ għall-attivitajiet ta’ standardizzazzjoni globali u tal-ICAO fil-qasam tal-modernizzazzjoni tal-ATM;

               g.

               Is-sinkronizzazzjoni u l-konsistenza tal-pjanijiet avjoniċi, sabiex tiġi żgurata l-aqwa effiċjenza ekonomika għall-utenti tal-ispazju tal-ajru; u

               h.

               It-twassil koordinat ta’ bidliet tekniċi u operattivi li jiksbu/imantnu l-operazzjonijiet mingħajr xkiel minn perspettiva ta’ utent tal-ajru

         2.   Ġestjoni ta’ Tagħrif
   L-attenzjoni ewlenija fuq il-Ġestjoni ta’ Tagħrif hija li tiġi żgurata d-distribuzzjoni f’waqtha ta’ tagħrif preċiż u rilevanti li jikkonċerna l-ATM mal-komunità kollha tal-partijiet interessati b’mod mingħajr xkiel (interoperabbli), sigur u li jappoġġja t-teħid tad-deċiżjoni b’mod kollaborattiv. F’dan il-qasam, il-Partijiet għandhom l-intenzjoni li jindirizzaw:

               a.

               L-interoperabbiltà tal-Ġestjoni tat-Tagħrif Mifruxa mas-Sistema kollha (SWIM);

               b.

               L-interoperabbiltà tal-Ġestjoni tat-Tagħrif Aeronawtiku (AIM); u

               c.

               L-iskambju ta’ tagħrif metereoloġiku.

         3.   Ġestjoni tat-Trajettorja
   Il-Ġestjoni tat-Trajettorja tinkludi l-iskambju mill-ajru għall-ajru u mill-ajru għall-art ta’ trajettorji b’erba’ dimensjonijiet (4D) li jeħtieġu approċċ konsistenti fit-terminoloġija, definizzjoni u skambju ta’ tagħrif ta’ titjiriet il-ħin kollu u fil-fażijiet kollha ta’ titjira. F’dan il-qasam, il-Partijiet għandhom l-intenzjoni li jindirizzaw

               a.

               Definizzjoni u skambju komuni ta’ trajettorja;

               b.

               Ippjanar tat-titjira u aġġornamenti tal-pjan dinamiku tat-titjira;

               c.

               Ġestjoni tat-traffiku (inklużi l-integrazzjoni u t-tbassir tat-trajettorja);

               d.

               Integrazzjoni ta’ Sistemi ta’ Inġenji tal-Ajru Mingħajr Ekwipaġġ fl-ATM; u

               e.

               Il-konverġenza tal-kunċetti ta’ SESAR u NextGen tal-operazzjonijiet, id-definizzjonijiet ta’ servizz u l-applikazzjonijiet tagħhom inklużi d-definizzjoni tat-trajettorja 4D u l-operazzjonijiet tal-format tal-iskambju.

         4.   Komunikazzjonijiet, Navigazzjoni, Sorveljanza (CNS) u Interoperabbiltà fl-Ajru
   CNS u l-interoperabbiltà fl-Ajru jinkludu l-ippjanar tat-tagħmir fl-ajru u l-iżvilupp ta’ applikazzjonijiet u sistemi interoperabbli b’mod reċiproku mill-ajru għall-ajru u mill-ajru għall-art. F’dan il-qasam, il-Partijiet għandhom l-intenzjoni li jindirizzaw:

               a.

               L-interoperabbiltà fl-Ajru, li tinkludi:

                           i.

                           Sistema ta’ Prevenzjoni ta’ Ħabtiet fl-Ajru (ACAS);

                           ii.

                           Pjanijiet direzzjonali avjoniċi; u

                           iii.

                           Sistemi tal-Assistenza ta’ Separazzjoni fl-Ajru (ASAS) għal assistenza ta’ separazzjoni mill-ajru għall-ajru u mill-ajru għall-art.

               b.

               Komunikazzjonijiet, li jinkludu:

                           i.

                           Servizzi u teknoloġija Data-link u

                           ii.

                           Arkitettura ta’ komunikazzjoni flessibbli

               c.

               Navigazzjoni, li tinkludi:

                           i.

                           Navigazzjoni Abbażi ta’ Prestazzjoni u

                           ii.

                           Applikazzjonijiet ta’ Sistemi Globali ta’ Navigazzjoni bis-Satellita (GNSS) għal matul ir-rotta u l-approċċ, inkluż l-approċċ bi gwida vertikali.

               d.

               Sorveljanza, li tinkludi:

                           i.

                           Servizzi u teknoloġija ta’ Sorveljanza Awtomatika Dipendenti (ADS) u

                           ii.

                           Sorveljanza fl-art.

         5.   Proġetti kollaborattivi
   Il-Proġetti Kollaborattivi jinkludu proġetti ad hoc li għalihom il-Partijiet jaqblu li jkun hemm koordinazzjoni u kollaborazzjoni ffokati. F’dan il-qasam, il-Partijiet għandhom l-intenzjoni li jindirizzaw:

               a.

               l-Inizjattiva Atlantika għall-Interoperabbiltà biex Jitnaqqsu l-Emissjonijiet (AIRE) u

               b.

               it-titjib tal-monitoraġġ u l-individwazzjoni tal-pożizzjoni ta’ inġenju tal-ajru fuq reġjuni oċeaniċi u remoti.

         B.   Il-Partijiet għandhom, skont il-ħtieġa, jipproduċu fuq bażi reċiproka, għall-iskambji bejniethom b’mod kemm individwali kif ukoll konġunt, rapporti li jiddiskrivu kunċetti ta’ użu, mudelli, prototipi, evalwazzjonijiet, eżerċizzji ta’ validazzjoni, studji komparattivi relatati mal-aspetti tekniċi u operazzjonali tal-ATM. L-evalwazzjonijiet u l-validazzjonijiet jistgħu jużaw firxa ta’ għodod bħal simulazzjonijiet u provi reali.

      Artikolu V

      Ġestjoni

   Suġġett għad-disponibbiltà ta’ fondi, il-Partijiet għandhom jistabbilixxu u jamminiġjaw proġetti u attivitajiet u għandhom jiżguraw li l-ħidma li tkun qed issir tibqa’ għaddejja b’mod pragmatiku, f’waqtha u orjentata mar-riżultat. Għal dan il-għan, għandhom jiġu stabbiliti l-livelli ta’ ġestjoni li ġejjin:

               A.

               Kumitat ta’ Livell Għoli, li għandu jkun kompost minn għadd indaqs ta’ parteċipanti mill-Kummissjoni Ewropea, li tista’ tiġi assistita mill-Impriża Konġunta SESAR, u mill-Amministrazzjoni Federali tal-Avjazzjoni (FAA).

                           1.

                           Il-kopresidenza tal-Kumitat ta’ Livell Għoli għandha titwettaq minn rappreżentant wieħed mill-Kummissjoni Ewropea u l-FAA Il-Kumitat ta’ Livell Għoli għandu jiltaqa’ mhux inqas minn darba fis-sena biex:

                                       a.

                                       jissorvelja l-kooperazzjoni SESAR-NextGen;

                                       b.

                                       jivvaluta r-riżultati miksuba;

                                       c.

                                       jiddeċiedi dwar il-varar ta’ proġetti u attivitajiet ġodda permezz ta’ proposta mill-Kumitat ta’ Koordinazzjoni ddefinit aktar ’l isfel;

                                       d.

                                       jiddeċiedi dwar proposti għal Appendiċijiet jew emendi ġodda għall-Appendiċjiet għal dan l-Anness, li għandu jressaqhom lill-Kumitat Konġunt għall-approvazzjoni skont l-Artikolu III.D tal-Memorandum;

                                       e.

                                       jagħti struzzjonijiet lill-Kumitat ta’ Koordinazzjoni ddefinit aktar ’l isfel; u

                                       f.

                                       jimmonitorja l-implimentazzjoni tal-Artikolu III ta’ dan l-Anness u, skont kif meħtieġ, jikkonsulta dwar il-mekkaniżmi ta’ parteċipazzjoni tal-industrija jew jirreferi l-kwistjonijiet lill-Kumitat Konġunt stabbilit skont il-Memorandum.

                           2.

                           Il-Kumitat ta’ Livell Għoli għandu jistabbilixxi l-proċeduri tiegħu ta’ ħidma u d-deċiżjonijiet kollha għandhom jittieħdu b’kunsens bejn il-kopresidenti.

                           3.

                           Il-Kumitat ta’ Livell għoli għandu jirraporta lill-Kumitat Konġunt stabbilit skont l-Artikolu III tal-Memorandum.

               B.

               Il-Kumitat ta’ Koordinazzjoni, għandu jkun kompost minn għadd xieraq u limitat ta’ parteċipanti mill-Impriża Konġunta SESAR u mill-Organizzazzjoni tat-Traffiku tal-Ajru FAA, li t-tnejn li huma jistgħu jkunu assisititi minn esperti.

                           1.

                           Il-kopresidenza tal-Kumitat ta’ Koordinazzjoni għandha titwettaq minn rappreżentant wieħed mill-Impriża Konġunta SESAR u l-Organizzazzjoni tat-Traffiku tal-Ajru FAA. Il-Kumitat ta’ Koordinazzjoni għandu jiltaqa’ mill-inqas darbtejn fis-sena biex:

                                       a.

                                       iwettaq monitoraġġ tal-progress ta’ proġetti u attivitajiet konġunti li jkunu għaddejjin kif definit fl-Appendiċijiet;

                                       b.

                                       jiżgura t-twettiq effiċjenti tal-Appendiċijiet permezz tal-Gruppi ta’ Ħidma ddefiniti hawn taħt;

                                       c.

                                       jiżgura l-implimentazzjoni effiċjenti tal-Artikolu III ta’ dan l-Anness;

                                       d.

                                       jipprepara r-rapporti lill-Kumitat ta’ Livell Għoli; jew

                                       e.

                                       jikkunsidra l-proposti għall-preżentazzjoni lill-Kumitat ta’ Livell Għoli, inkluż għal Appendiċijiet jew emendi ġodda għal Appendiċijiet għal dan l-Anness

                           2.

                           Il-Kumitat ta’ Koordinazzjoni għandu jistabbilixxi l-proċeduri ta’ ħidma tiegħu u d-deċiżjonijiet kollha għandhom jittieħdu b’kunsens bejn il-kopresidenti.

               C.

               Il-Gruppi ta’ Ħidma ddedikati għal proġetti jew attivitajiet speċifiċi deskritti fl-Appendiċijiet Kull Grupp ta’ Ħidma għandu jkun magħmul minn għadd xieraq u limitat ta’ parteċipanti. Il-Gruppi ta’ Ħidma għandhom jiltaqgħu skont il-ħtieġa, u għandhom ikunu konformi mal-istruzzjonijiet mogħtija mill-Kumitat ta’ Koordinazzjoni u għandhom jirraportaw lilu fuq bażi regolari.

      Artikolu VI

      Immunità u responsabbiltà

   Il-Partijiet għandhom jindirizzaw kwistjonijiet ta’ immunità u responsabbiltà assoċjati ma’ attivitajiet skont dan l-Anness fl-Appendiċi rilevanti, kif xieraq.

      Artikolu VII

      Implimentazzjoni

   A.   Il-ħidma kollha pprovvduta skont dan l-Anness għandha tiġi deskritta fl-Appendiċijiet, li fid-dħul fis-seħħ tagħhom, għandhom isiru parti minn dan l-Anness.
   B.   Kull Appendiċi għandu jkun innumerat f’sekwenza u jkun fih deskrizzjoni tal-ħidma li għandha titwettaq mill-Partijiet jew l-entitajiet li jinnominaw biex iwettqu l-ħidma, inkluż il-post u t-tul ta’ żmien ippjanat tal-ħidma; il-persunal u r-riżorsi l-oħra rikjesti biex titwettaw il-ħidma; l-ispejjeż stmati; u kwalunkwe tagħrif ieħor pertinenti li jikkonċerna l-ħidma.

      Artikolu VIII

      Dispożizzjonijiet finanzjarji

   Il-finanzjament ta’ ħidma li għandha titwettaq skont dan l-Anness għandu jsir skont l-Artikolu VI tal-Memorandum.

      Artikolu IX

      Punti ta’ kuntatt

   A.   L-uffiċċji magħżula għall-koordinazzjoni u l-ġestjoni ta’ dan l-Aness huma:

               1.

               Għall-Istati Uniti tal-Amerika:

                           Africa, Europe & Middle East Office, AEU-10

                           Federal Aviation Administration

                           Wilbur Wright Bldg., 6th Floor, East

                           600 Independence Avenue, S.W.

                           Washington, D.C. 20591 –

                           USA

                           In-numru tat-telefown: +1 202-385-8905

                           Faks: +1 202-267-5032

               2.

               Għall-Unjoni Ewropea:

                           Single European Sky and ATC Modernisation Unit

                           Directorate-General for Mobility and Transport

                           Directorate for Air Transport

                           European Commission

                           Rue de Mot 24

                           1040 Brussels –

                           Belgium

                           In-numru tat-telefown: +32 2 296 84 30

                           Faks: +32 2 296 83 53

         B.   Għandha tiġi stabbilita kollaborazzjoni bejn il-programmi tekniċi għal attivitajiet speċifiċi kif indikat fl-Appendiċijiet għal dan l-Anness.

      Artikolu X

      Dħul fis-seħħ u terminazzjoni

   A.   Fl-istennija tad-dħul fis-seħħ tiegħu, dan l-Anness għandu jiġi applikat provviżorjament mid-data tal-firma.
   B.   Dan l-Anness għandu jidħol fis-seħħ meta l-Partijiet ikunu nnotifikaw lil xulxin bil-miktub li l-proċeduri interni rispettivi tagħhom għad-dħul fis-seħħ tiegħu jkunu tlestew, u għandu jibqa’ fis-seħħ sakemm jiġi tterminat skont l-Artikolu XII tal-Memorandum. It-terminazzjoni ta’ dan l-Anness għandha tittermina l-Appendiċijiet kollha konklużi mill-partijiet skont dan l-Anness.

      Artikolu XI

      Awtorità

   L-Istati Uniti tal-Amerika u l–Unjoni Ewropea jaqblu mad-dispożizzjonijiet ta’ dan l-Anness kif indikat bil-firem tar-rappreżentanti tagħhom awtorizzati kif xieraq.

      Magħmul f’Budapest, fit-tielet jum ta’ Marzu tas-sena elfejn u ħdax.

            Għall-Istati Uniti tal-Amerika

            Għall-Unjoni Ewropea


title: 2014/29/UE: Deċiżjoni tal-Bank Ċentrali Ewropew tad- 29 ta’ Awwissu 2013 li temenda d-Deċiżjoni BĊE/2010/29 dwar il-ħruġ ta’ karti tal-flus tal-euro (BĊE/2013/27)

text:
               21.1.2014

               MT

               Il-Ġurnal Uffiċjali tal-Unjoni Ewropea

               L 16/51

         DEĊIŻJONI TAL-BANK ĊENTRALI EWROPEW
   tad-29 ta’ Awwissu 2013
   li temenda d-Deċiżjoni BĊE/2010/29 dwar il-ħruġ ta’ karti tal-flus tal-euro
   (BĊE/2013/27)
   (2014/29/UE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 128(1) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b’mod partikolari l-Artikolu 16 tiegħu,
   Billi:

               (1)

               Id-Deċiżjoni BĊE/2013/28 tad-29 ta’ Awwissu 2013 dwar il-persentaġġ ta’ ishma tal-banek ċentrali nazzjonali fl-iskema għas-sottoskrizzjoni tal-kapital tal-Bank Ċentrali Ewropew (1) tipprovdi għall-aġġustament tal-iskema għas-sottoskrizzjoni tal-kapital tal-Bank Ċentrali Ewropew (BĊE) (minn hawn ‘il quddiem “skema tal-kapital”) skont l-Artikolu 29.3 tal-Istatut tas-Sistema Ewropea ta’ Banek Ċentrali u tal-Bank Ċentrali Ewropew u tistabbilixxi, b’effett mill-1 ta’ Jannar 2014, il-ponderazzjonijiet ġodda assenjati lil kull bank ċentrali nazzjonali (BĊN) fl-iskema tal-kapital aġġustata (minn hawn ‘il quddiem “il-ponderazzjonijiet tal-iskema tal-kapital”).

               (2)

               Skont l-Artikolu 1 tad-Deċiżjoni tal-Kunsill 2013/387/UE tad-9 ta’ Lulju 2013 dwar l-adozzjoni tal-euro fil-Latvja fl-1 ta’ Jannar 2014 (2), b’mod konformi mal-Artikolu 140(2) tat-Trattat, il-Latvja tissodisfa l-kundizzjonijiet meħtieġa għall-adozzjoni tal-euro u d-deroga mogħtija lilha taħt l-Artikolu 4 tal-Att ta’ Adeżjoni tal-2003 (3) ser tiġi rrevokata b’effett mill-1 ta’ Jannar 2014.

               (3)

               L-Artikolu 1(d) tad-Deċiżjoni BĊE/2010/29 tat-13 ta’ Diċembru 2010 dwar il-ħruġ ta’ karti tal-flus tal-euro (4) jiddefinixxi l-“iskema ta distribuzzjoni ta’ karti tal-flus” u jirreferi għall-Anness I ta’ dik id-Deċiżjoni, li jispeċifika l-iskema għad-distribuzzjoni tal-karti tal-flus applikabbli mill-1 ta’ Lulju 2013. Peress li ser tapplika ponderazzjoni ġdida tal-iskema tal-kapital mill-1 ta’ Jannar 2014, u peress li l-Latvja ser tadotta l-euro fl-1 ta’ Jannar 2014, jeħtieġ li d-Deċiżjoni BĊE/2010/29 tiġi emendata sabiex tiġi ddeterminata l-iskema ta’ allokazzjoni tal-karti tal-flus applikabbli mill-1 ta’ Jannar 2014,

         ADOTTA DIN ID-DEĊIŻJONI:
   Artikolu 1
   Emenda
   1.   L-aħħar sentenza tal-Artikolu 1(d) tad-Deċiżjoni BĊE/2010/29 hija mibdula b’dan li ġej:
   “L-Anness ma’ din id-Deċizjoni jispeċifika l-iskema tal-allokazzjoni tal-karti tal-flus applikabbli mill-1 ta’ Jannar 2014.”
   2.   L-Anness tad-Deċiżjoni BĊE/2010/29 huwa mibdul bit-test stipulat fl-Anness ta’ din id-Deċiżjoni.
   Artikolu 2
   Dħul fis-seħħ
   Din id-Deċizjoni tidħol fis-seħħ fl-1 ta’ Jannar 2014.

      Magħmul fi Frankfurt am Main, id-29 ta’ Awwissu 2013.

            Il-President tal-BĊE

         Mario DRAGHI

      (1)  Ara paġna 53 ta’ dan il-Ġurnal Uffiċjali.

      (2)  ĠU L 195, 18.7.2013, p. 24.

      (3)  Att dwar il-kondizzjonijiet għall-adeżjoni tar-Repubblika Ċeka, ir-Repubblika tal-Estonja, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, ir-Repubblika tal-Ungerija, ir-Repubblika ta’ Malta, ir-Repubblika tal-Polonja, ir-Repubblika tas-Slovenja u r-Repubblika Slovakka u l-aġġustamenti fit-Trattati li fuqhom hi msejsal-Unjoni Ewropea (ĠU L 236, 23.9.2003, p. 33).

      (4)  ĠU L 35, 9.2.2011, p. 26.

      ANNESS

            “ANNESS I

               SKEMA TAL-ALLOKAZZJONI TAL-KARTI TAL-FLUS MILL-1 TA’ JANNAR 2014

                        Il-Bank Ċentrali Ewropew

                        8,0000  %

                        Nationale Bank van België/Banque Nationale de Belgique

                        3,2575  %

                        Deutsche Bundesbank

                        23,6605  %

                        Eesti Pank

                        0,2535  %

                        Central Bank of Ireland

                        1,5260  %

                        Bank of Greece

                        2,6730  %

                        Banco de España

                        11,6230  %

                        Banque de France

                        18,6415  %

                        Banca d’Italia

                        16,1850  %

                        Central Bank of Cyprus

                        0,1990  %

                        Latvijas Banka

                        0,3710  %

                        Banque centrale du Lussemburgu

                        0,2670  %

                        Bank Ċentrali ta’ Malta

                        0,0850  %

                        De Nederlandsche Bank

                        5,2635  %

                        Oesterreichische Nationalbank

                        2,5810  %

                        Banco de Portugal

                        2,2920  %

                        Banka Slovenije

                        0,4540  %

                        Národná banka Slovenska

                        1,0155  %

                        Suomen Pankki

                        1,6520  %

                        TOTAL

                        100,0000  %”


title: Id-Deċiżjoni tal-Kunsill tal-15 ta' Settembru 1986 dwar il-konklużjoni tal-Ftehim fil-forma ta' Skambju ta' Ittri bejn il-Komunitá Ekonomika Ewropea u r-Repubblika ta' l-Islanda dwar prodotti mhux agrikoli u prodotti agrikoli pproċessati mhux koperti mill-Ftehim

text:
Avviż Legali Importanti

|

31986D0554

Official Journal L 328 , 22/11/1986 P. 0049 - 0049

		Id-Deċiżjoni tal-Kunsilltal-15 ta' Settembru 1986dwar il-konklużjoni tal-Ftehim fil-forma ta' Skambju ta' Ittri bejn il-Komunitá Ekonomika Ewropea u r-Repubblika ta' l-Islanda dwar prodotti mhux agrikoli u prodotti agrikoli pproċessati mhux koperti mill-Ftehim(86/554/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari Artikolu 113 tieghu,Wara li kkunsidra r-rakkomandazzjoni mill-Kummissjoni,Billi huwa meħtieġ li l-Ftehim ikun approvat fil-forma ta' Skambju ta' Ittri bejn il-Komunità Ekonomika Ewropea u r-Repubblika ta' l-Islanda dwar prodotti mhux agrikoli u prodotti agrikoli pproċessati mhux koperti mill-Ftehim, sabiex tittieħed in konsiderazzjoni l-adeżjoni fil-Komunità tar-Renju ta' Spanja u tar-Repubblika Portugiża,IDDEĊIEDA KIF ĠEJ:Artikolu 1Il-Ftehim fil-forma ta' Skambju ta' Ittri dwar prodotti mhux agrikoli u prodotti agrikoli pproċessati mhux koperti bil-Ftehim bejn il-Komunità Ekonomika Ewropea u r-Repubblika ta' l-Islanda qiegħed hawnhekk jiġi approvat f'isem il-Komunitá.It-test ta' l-Iskambju ta' l-Ittri huwa mehmuż ma’ din id-Deċiżjoni.Artikolu 2Il-President tal-Kunsill qiegħed b'din jingħata s-setgħa li jaħtar il-persuna awtorizzata biex tiffirma l-Ftehim sabiex jorbot lill-Komunitá.Magħmula fi Brussel, fil-15 ta' Settembru 1986.Għall-KunsillIl-PresidentG. Howe--------------------------------------------------


title: Kumitat Politiku u ta’ Sigurtà Deċiżjoni ATALANTA/4/2009 tas- 27 ta’ Mejju 2009 dwar il-ħatra ta’ Kmandant tal-Operazzjoni tal-UE għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ’l barra mix-xtut tas-Somalja (Atalanta)

text:
               29.5.2009

               MT

               Il-Ġurnal Uffiċjali tal-Unjoni Ewropea

               L 132/20

         KUMITAT POLITIKU U TA’ SIGURTÀ DEĊIŻJONI ATALANTA/4/2009
   tas-27 ta’ Mejju 2009
   dwar il-ħatra ta’ Kmandant tal-Operazzjoni tal-UE għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ’l barra mix-xtut tas-Somalja (Atalanta)
   (2009/413/PESK)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea, u b’mod partikolari t-tielet subparagrafu tal-Artikolu 25 tiegħu,
   Wara li kkunsidra l-Azzjoni Konġunta tal-Kunsill 2008/851/PESK tal-10 ta’ Novembru 2008 dwar l-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ’l barra mix-xtut tas-Somalja (1) (Atalanta), u b’mod partikolari l-Artikolu 6(1) tiegħu,
   Billi:

               (1)

               Skont l-Artikolu 3 tal-Azzjoni Konġunta 2008/851/PESK il-Viċi-Ammirall Philip Johns inħatar bħala Kmandant tal-Operazzjoni tal-UE għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ’l barra mix-xtut tas-Somalja.

               (2)

               Skont l-Artikolu 6 tal-Azzjoni Konġunta 2008/851/PESK, il-Kunsill awtorizza lill-Kumitat Politiku u ta’ Sigurtà (KPS) biex jieħu deċiżjonijiet dwar il-ħatra tal-Kmandant tal-Operazzjoni tal-UE.

               (3)

               Ir-Renju Unit ħabbar id-disponibbiltà tal-Viċi-Ammirall Peter HUDSON biex jissostitwixxi lill-Viċi-Ammirall Philip JOHNS bħala Kmandant tal-Operazzjoni tal-UE.

               (4)

               Il-Kumitat Militari tal-UE appoġġa dik ir-rakkomandazzjoni.

               (5)

               Skont l-Artikolu 6 tal-Protokoll dwar il-pożizzjoni tad-Danimarka anness għat-Trattat dwar l-Unjoni Ewropea u għat-Trattat li jistabbilixxi l-Komunità Ewropea, id-Danimarka ma tipparteċipax fl-elaborazzjoni u l-implimentazzjoni ta’ deċiżjonijiet u azzjonijiet tal-Unjoni Ewropea li għandhom implikazzjonijiet ta’ difiża,

         IDDEĊIEDA KIF ĠEJ:
   Artikolu 1
   Il-Viċi Ammirall Peter HUDSON huwa b’dan maħtur Kmandant tal-Operazzjoni tal-UE għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ’l barra mix-xtut tas-Somalja.
   Artikolu 2
   Din id-Deċiżjoni għandu jkollha effett fit-3 ta’ Ġunju 2009.

      Magħmul fi Brussell, 27 ta’ Mejju 2009.

            Għall-Kumitat Politiku u ta’ Sigurtà

            Il-President

         I. ŠRÁMEK

      (1)  ĠU L 301, 12.11.2008, p. 33.


title: 2011/638/UE: Deċiżjoni tal-Kummissjoni tas- 26 ta’ Settembru 2011 dwar il-punti ta’ referenza biex jiġu allokati lill-operaturi tal-ajruplani kwoti mingħajr ħlas ta’ emissjonijiet ta’ gassijiet serra skont l-Artikolu 3e tad-Direttiva 2003/87/KE tal-Parlament Ewropew u tal-Kunsill  Test b’relevanza għaż-ŻEE

text:
               28.9.2011

               MT

               Il-Ġurnal Uffiċjali tal-Unjoni Ewropea

               L 252/20

         DEĊIŻJONI TAL-KUMMISSJONI
   tas-26 ta’ Settembru 2011
   dwar il-punti ta’ referenza biex jiġu allokati lill-operaturi tal-ajruplani kwoti mingħajr ħlas ta’ emissjonijiet ta’ gassijiet serra skont l-Artikolu 3e tad-Direttiva 2003/87/KE tal-Parlament Ewropew u tal-Kunsill
   (Test b’relevanza għaż-ŻEE)
   (2011/638/UE)
   Il-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta' Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (1), u b’mod partikolari l-Artikolu 3e(3)(e) tagħha,
   Billi:

               (1)

               Huwa neċessarju li jiġu adottati punti ta’ referenza li għandhom jintużaw biex jiġu allokati lill-operaturi tal-ajruplani kwoti mingħajr ħlas fil-perjodu ta’ kummerċ mill-1 ta’ Jannar sal-31 ta’ Diċembru 2012, imsemmija fl-Artikolu 3c(1) tad-Direttiva 2003/87/KE u fil-perjodu ta’ kummerċ mill-1 ta’ Jannar 2013 sal-31 ta’ Diċembru 2020, imsemmija fl-Artikolu 13(1) flimkien mal-Artikolu 3c(2) ta’ dik id-Direttiva.

               (2)

               L-allokazzjonijiet skont dawk il-punti ta’ referenza għandhom jiġu ffissati sal-2020 minbarra meta l-atti adottati skont l-Artikolu 25a tad-Direttiva 2003/87/KE jkunu jirrikjedu modifikazzjonijiet ta’ konsegwenza.

               (3)

               Wara l-inkorporazzjoni fil-Ftehim dwar iż-Żona Ekomomika Ewropea (ŻEE) tad-Direttiva 2008/101/KE tal-Parlament Ewropew u tal-Kunsill tad-19 ta’ Novembru 2008 li temenda d-Direttiva 2003/87/KE sabiex tinkludi l-attivitajiet tal-avjazzjoni fl-iskema għall-iskambju ta’ kwoti tal-emissjonijiet ta’ gassijiet serra ġewwa l-Komunità (2) permezz ta’ Deċiżjoni tal-Kumitat Konġunt taż-ŻEE Nru 6/2011 tal-1 ta’ April 2011 li temenda l-Anness XX (l-Ambjent) tal-Ftehim taż-ŻEE (3), il-punti ta’ referenza għandhom jiġu applikati fiż-ZEE.

               (4)

               Huwa għaldaqstant meħtieġ li l-punti ta’ referenza jkunu abbażi tal-għadd ta’ kwoti taż-ŻEE mingħajr ħlas iffissati mid-Deċiżjoni tal-Kumitat Konġunt Nru 93/2011 tal-20 ta’ Lulju 2011 li jemenda l-Anness XX (l-Ambjent) għall-Ftehim taż-ŻEE (4).

               (5)

               Il-punti ta’ referenza għandhom jiġu kkalkulati billi jiġi diviż l-għadd ta’ kwoti applikabbli fiż-ŻEE għall-perjodu ta’ kummerċ mill-1 ta’ Jannar sal-31 ta’ Diċembru 2012 u dak applikabbli għall-perjodu ta’ kummerċ mill-1 ta’ Jannar 2013 sal-31 ta’ Diċembru 2020 bit-total taċ-ċifri fid-dejta ta’ tunnellata kilometru inkluż fl-applikazzjonijiet mressqa lill-Kummissjoni skont l-Artikolu 3e(2) tad-Direttiva 2003/87/KE,

         ADOTTAT DIN ID-DEĊIŻJONI:
   Artikolu 1
   1.   Bla ħsara għall-Artikolu 25a tad-Direttiva 2003/87/KE, il-punt ta’ referenza li għandu jintuża biex jiġu allokati l-kwoti mingħajr ħlas lill-operaturi tal-ajruplani skont l-Artikolu 3e(1) ta’ dik id-Direttiva għall-perjodu mill-1 ta’ Jannar sal-31 ta’ Diċembru 2012 għandu jkun ta’ 0,000679695907431681 kwota għal kull tunnellata kilometru.
   2.   Bla ħsara għall-Artikolu 25a tad-Direttiva 2003/87/KE, il-punt ta’ referenza li għandu jintuża biex jiġu allokati lill-operaturi tal-ajruplani l-kwoti mingħajr ħlas skont l-Artikolu 3e(1) ta’ dik id-Direttiva għall-perjodu mill-1 ta’ Jannar 2013 sal-31 ta’ Diċembru 2020 għandu jkun ta’ 0,000642186914222035 kwota għal kull tunnellata kilometru.
   Artikolu 2
   Il-kalkoli relatati ma’ għadd ta’ kwoti li għandu jiġu allokat skont il-punti ta’ referenza stabbiliti fl-Artikolu 1 għandhom jitqarrbu lejn l-eqreb kwota.
   Artikolu 3
   Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, is-26 ta’ Settembru 2011.

            Għall-Kummissjoni

            Il-President

         José Manuel BARROSO

      (1)  ĠU L 275, 25.10.2003, p. 32.

      (2)  ĠU L 8, 13.1.2009, p. 3.

      (3)  ĠU L 93, 7.4.2011, p. 35.

      (4)  Għadha mhix ippubblikata fil-Ġurnal Uffiċjali.